KANADA SOKONG SIASATAN ICJ DAKWAAN GENOSID ETNIK ROHINGYA

TRENTON: Kanada pada Isnin memuji usaha Gambia mengheret Myanmar ke mahkamah untuk menjawab pertuduhan melakukan genosid terhadap etnik minoritinya Rohingya, demikian lapor agensi berita Turki Anadolu memetik kenyataan menteri hal ehwal luar Kanada.

“Kanada mengalu-alukan tindakan Gambia mengemukakan satu permohonan di Mahkamah Keadilan Antarabangsa untuk memulakan prosiding terhadap Kerajaan Myanmar atas dakwaan melanggar Konvensyen Genosid,” kata Menteri Hal Ehwal Luar Chrystia Freeland.

Gambia pada Isnin berkata ia telah memfailkan permohonan setebal 46 muka surat bagi pihak Pertubuhan Kerjasama Islam (OIC) yang mewakili 57 negara Islam.

Jika mahkamah memutuskan untuk meneruskan kes itu, buat julung kalinya ia akan melihat tuntutan genosid secara sendiri dan tidak bergantung kepada keterangan tribunal lain.

“Langkah ini akan membantu mempercepat akauntabiliti bagi genosid, termasuk perbuatan pembunuhan beramai-ramai, diskriminasi secara sistematik, ucapan berunsur kebencian dan keganasan seksual serta berasaskan jantina terhadap Rohingya seperti yang berlaku pada Ogos 2017 yang memaksa lebih 740,000 Rohingya melarikan diri ke negara jiran Bangladesh dan mencetuskan kewujudan kem pelarian terbesar di dunia,” kata Freeland.

“Kanada akan bekerjasama dengan negara lain yang berfikiran serupa untuk menghentikan kekebalan mereka yang dituduh melakukan jenayah paling berat di bawah undang-undang antarabangsa. Bersama rakan-rakan kami, kami akan meneroka pilihan untuk menyokong Gambia dalam kesemua usaha ini, dengan bantuan daripada Utusan Khas Kanada ke Myanmar, Yang Berhormat Bob Rae.

”Kanada adalah komited untuk menangani punca krisis dan memastikan bahawa Rohingya secara penuh dan bermakna terlibat dalam perkembangan kesemua penyelesaian ini.

“Memastikan pelaku kekejaman ini dipertanggungjawabkan adalah penting untuk memberikan keadilan kepada mangsa dan mereka yang terselamat,” katanya.

Menurut Amnesty International, lebih 750,000 pelarian Rohingya, kebanyakannya wanita dan kanak-kanak, telah melarikan diri dari Myanmar dan menyeberang ke Bangladesh selepas tentera Myanmar melancarkan serangan ke atas komuniti minoriti Islam itu pada Ogos 2017, menjadikan jumlah orang yang teraniaya di Bangladesh melebihi 1.2 juta orang.

Sejak 25 Ogos 2017, hampir 24,000 orang Islam Rohingya telah dibunuh oleh pasukan keselamatan Myanmar, menurut laporan Agensi Pembangunan Antarabangsa Ontario (OIDA).

Lebih 34,000 orang Rohingya telah dibakar manakala lebih 114,000 lagi dibelasah, menurut laporan OIDA yang bertajuk “Forced Migration of Rohingya: The Untold Experience.”

Kira-kira 18,000 wanita dan kanak-kanak perempuan etnik Rohingya telah dirogol oleh tentera serta polis Myanmar manakala lebih 115,000 rumah mereka dibakar dan 113,000 lagi dirosakkan, katanya. — BERNAMA


EMPAT LELAKI DITAHAN POLIS, MADRASAH TAHFIZ JADI TEMPAT SIMPAN KETUM

KOTA BHARU: Polis Kelantan menahan empat lelaki dan merampas pil yaba serta ketum di dua lokasi termasuk di sebuah madrasah tahfiz di Batu 11, Ketereh dekat sini yang disyaki menjadi tempat simpanan 100 kilogram (kg) ketum, pada Selasa lepas.

Ketua Polis Kelantan Datuk Muhamad Zaki Harun berkata dalam serbuan pada 9.15 malam, Selasa lalu (18 Julai), 10 bungkus plastik hitam disyaki mengandungi daun ketum ditemukan di madrasah tahfiz tersebut, iaitu lokasi kedua serbuan, pada hari sama.

“Serbuan ke madrasah tahfiz adalah dipandu arah oleh empat suspek terbabit berusia 20-an, yang ditahan pada serbuan pertama di sebuah rumah di Jalan Tali Air Kampung But, Ketereh, pada kira-kira 9 malam,” katanya dalam kenyataan, di sini.

Katanya siasatan lanjut mendapati seorang daripada suspek positif dadah jenis methamphetamine, manakala seorang lagi mempunyai rekod jenayah berkaitan dadah.

Muhamad Zaki berkata dalam serbuan pertama, polis merampas 20 bungkusan plastik berisi kira-kira 20 liter cecair ketum, empat bungkusan plastik berisi daun hijau disyaki ketum dianggarkan seberat 40kg.

“Pemeriksaan lanjut di sekitarnya turut menemukan satu kotak rokok disyaki berisi pil kuda, selain satu periuk besar berisi air rebusan ketum dianggarkan sebanyak 10 liter, dua tong gas dan sebuah dapur gas yang turut dirampas.

Beliau berkata nilai keseluruhan rampasan dianggarkan RM4,522 dan perintah tahanan reman selama empat hari ke atas kesemua suspek berakhir 22 Julai ini.

Katanya kes disiasat di bawah Seksyen 12(2) Akta Dadah Berbahaya (ADB) 1952, Seksyen 15(1)(a) ADB 1952 dan Seksyen 30(3) Akta Racun 1952.–AlHijrah Online


ESSCOM BERI KEYAKINAN KEPADA PENDUDUK SELEPAS TRAGEDI PENCEROBOHAN

LAHAD DATU: Selepas sembilan tahun penubuhan Kawasan Keselamatan Khas Pantai Timur Sabah (ESSCOM), penduduk di Timur Sabah terutama di Lahad Datu dan Semporna seperti sudah lali atau terbiasa dengan kehadiran pasukan keselamatan.

Rondaan kerap dilakukan pasukan keselamatan sama ada di darat dan laut meyakinkan penduduk untuk keluar mencari rezeki meskipun pada lewat malam.

Dalam ketenangan itu muncul pula tuntutan daripada waris Sultan Sulu terhadap Sabah lagi.

Satu tuntutan yang dianggap akan diperbaharui setiap tahun selagi Sabah tidak menjadi milik mereka.

Ia bertitik tolak dengan dakwaan Malaysia tidak membayar wang pemisah sejak 2013 (pampasan) berjumlah RM5,300 setahun sejak 2013 dan oleh itu dikatakan melanggar Perjanjian 1987 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.

Pada 28 Februari lalu, agensi berita Sepanyol melaporkan penimbang tara negara itu, Dr Gondoza Stampa mengarahkan Malaysia membayar pampasan AS$14.92 bilion (RM62.59 bilion) kepada waris Sultan Sulu.

Pada 11 Julai lalu, peguam pihak yang menuntut itu dilaporkan merampas aset PETRONAS yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).

Bagaimanapun, PETRONAS dalam kenyataannya memaklumkan sudah melupuskan dua asetnya di Azerbaijan dan hasilnya sudah dipulangkan.

Tuntutan itu tentunya membimbangkan penduduk Sabah, terutamanya di Pantai Timur.

Dalam kebimbangan itu ada juga suara-suara yang menyatakan kehadiran anggota ESSCOM tidak lagi diperlukan kerana tiada pertumpahan darah berlaku lagi.

Bagi mendapatkan kepastian, saya sendiri turun padang ke Lahad Datu dan Semporna untuk mendengar, melihat dan memerhati kawasan yang pernah saya kunjungi ketika pencerobohan tentera bersenjata Sulu pada 2013.

Pada hari pertama saya berkunjung ke sebuah arked pakaian Lahad Datu mendapati peniaga mahu anggota ESSCOM terus ditugaskan melindungi dan menjaga keamanan dan kesejahteraan penduduk.

Peniaga Nadia Mat Kasani yang ditemui berkata keadaan ketika ini lebih aman.

“Sekarang lebih aman, ESSCOM dijaga ATM, PGA dan PDRM . Keselamatan lebih terjamin daripada dahulu berbanding ketika pencerobohan Tentera Bersenjata Sulu,” katanya.

Perkara itu disokong oleh seorang lagi peniaga Rabiah Latif yang telah mencari rezeki di situ lebih 20 tahun.

“Alhamdulilah dengan adanya ESSCOM keadaan di Lahad Datu lebih selamat. Ketika pencerobohan 2013, keadaan agak tegang. Namun apabila ada anggota ESSCOM kami berasa keselamatan lebih terjamin.Sejak kehadiran mereka tiada kejadian buruk berlaku,” katanya.

Seorang peniaga buah-buahan Benalin Saripon berkata tidak kedengaran lagi sebarang kekacauan besar berlaku selepas anggota ESSCOM ditempatkan di sekitar kawasan mereka berniaga.

“Dulu selalu ada kekacauan, sekarang aman sikit. Tidak dengar lagi sebarang kekacauan sehingga menjejaskan periuk nasi peniaga. Dulu memang tidak terkawal,” katanya.

Kehadiran anggota ESSCOM bukan sahaja melindungi dan mengawal keselamatan penduduk tempatan dari anasir tidak baik, malah peniaga asing yang menumpang mencari rezeki juga mengakuinya.

Nanang Ibnu yang meniaga cili dan limau kasturi hasil penduduk tempatan berkata sebelum ini dia sering dikacau oleh pihak tertentu sebelum kehadiran anggota ESSCOM.

“Sekarang ok sudah, sebelum ini susah sikit, meniaga pun susah. Sebelum ada ESSCOM kami sering berlari, ada kala tidak sempat menyelamatkan barang perniagaan. Kehadiran ESSCOM mengentarkan pihak yang mahu mengambil kesempatan,” katanya.

Pemilik Restoran Auliah yang terkenal di Lahad Datu, Abdul Salam Kassim yang telah menjalankan perniagaan sejak lebih 20 tahun lalu berkata pada 2013 ketika kejadian pencerobohan banyak pelabur yang menarik balik pelaburan mereka di situ.

Namun, kini sosio-ekonomi bertambah baik.

“Waktu insiden itu berlaku, rata-rata  penduduk Lahad Datu dan para peniaga telah meninggalkan kawasan ini. Ramai yang behijrah ke tempat lain dan ramai yang tutup perniagaan mereka dan pelabur ramai yang lari.

“Alhamdulilah wujudnya hampir 10 tahun ESSCOM di Lahad Datu, kita nampak sosi-ekonomi bertambah baik . Para pelabur pun dah berkunjung balik ke Lahad Datu,” katanya.

Keyakinan itu disandarkan dengan komitmen serta dedikasi pasukan keselamatan terdiri daripada Polis Diraja Malaysia (PDRM), Angkatan Tentera Malaysia (ATM) dan Agensi Penguatkuasaan Maritim Malaysia (APMM) yang bersama-sama menjaga keselamatan dan kedaulatan di bawah payung ESSCOM.

Kedaulatan negara tercalar dengan Peristiwa Lahad Datu yang meninggalkan sejarah hitam buat Malaysia apabila ramai perwira negara gugur mempertahankan negara daripada dicerobohi pengganas Sulu pada 2013.

Tragedi pencerobohan itu dikaitkan dengan insiden diplomatik yang berlaku antara Malaysia dan Filipina sejurus selepas 235 pengganas Filipina yang sebahagiannya bersenjata mendarat di Kampung Tanduo di Lahad Datu, Sabah pada 11 Februari 2013. – AlHijrah Online

Penulis adalah Editor / Penerbit Berita AlHijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


LETUSAN WHITE ISLAND: MASIH BAHAYA UNTUK KELUARKAN MAYAT

WHAKATANE: Letusan gunung berapi di New Zealand yang meragut sekurang-kurangnya enam nyawa dan lapan yang dilaporkan hilang turut dianggap terkorban masih terlalu bahaya untuk pasukan keselamatan mengeluarkan mayat.

Angka kematian rasmi setakat kelmarin selepas White Island meletus meningkat kepada enam orang apabila seorang lagi mangsa meninggal dunia di hospital.

Lapan lagi mayat dipercayai masih berada di pulau berkenaan namun keadaan dilaporkan masih bahaya untuk membolehkan pasukan penyelamat termasuk ahli patologi forensik, pakar odontologi dan pakar pengenalan mangsa ke sana bagi memulakan kerja mereka.

Menurut Kementerian Kesihatan, 22 mangsa yang masih dirawat di unit kebakaran di hospital di seluruh negara masih kekal berada dalam keadaan kritikal.

Menteri Polis, Stuart Nash berkata, kecederaan dialami pelancong dan pemandu pelancong sangat parah sehingga beberapa mangsa tidak dapat mengenal diri mereka.

“Ada beberapa mangsa di hospital tidak dapat berkomunikasi. Mereka bukan sahaja luka melecur pada kulit tetapi juga organ dalaman.

“Kami sedang bekerjasama rapat dengan beberapa agensi untuk memastikan kami membuat pengecaman dengan tepat,” katanya.

Seramai 47 pelancong dan pemandu pelancong dari Australia, Malaysia, Amerika Syarikat, Britain, China, Jerman dan New Zealand berada di White Island ketika letusan berlaku. — SINAR HARIAN


1,335 PELARIAN DI LUBNAN PULANG KE SYRIA

BEIRUT: Seramai 1,335 pelarian Syria dari beberapa kawasan di Lubnan pulang ke kampung halaman mereka semalam, demikian laporan berita tempatan

Xinhuanet melaporkan, kepulangan pelarian Syria itu dianjurkan Direktorat Keselamatan Awam menggunakan trak bagi mengangkut pelarian dan barang-barang mereka, menurut portal online Elnashra.

Lebih 950,000 pelarian Syria di Lubnan berdaftar dengan Pesuruhjaya Tinggi Bangsa-Bangsa Bersatu untuk Pelarian (UNHCR) walaupun anggaran kerajaan mencecah 1.5 juta pelarian.

Pergerakan pelarian Syria ke Lubnan meninggalkan kesan terhadap ekonomi dan infrastruktur di Lubnan, mendorong pegawai-pegawai Lubnan untuk mendesak masyarakat antarabangsa menjamin kepulangan pelarian Syria. — Terjemahan AlHijrah Online


28 RAKYAT PALESTIN MAUT, 93 CEDERA SERANGAN HARI KETIGA ISRAEL DI GAZA

GAZA: Jet tempur Israel pada Khamis meneruskan serangan udara di Semenanjung Gaza untuk hari ketiga berturut-turut sebagai tindak balas terhadap roket yang dilancarkan ke wilayah rejim, menyebabkan 28 rakyat Palestin maut dan 93 cedera.

Menurut statistik terkini pegawai perubatan dan keselamatan Palestin, konflik itu menyebabkan 28 rakyat Palestin, termasuk 15 orang awam, terbunuh selepas dua lagi maut pada petang Khamis di pekan Abassan, lapor Xinhua.

Dua yang maut ialah anggota kumpulan Briged Al-Mujahidin, satu daripada kumpulan bersenjata di Gaza.

Kementerian Kesihatan Palestin di Gaza mengesahkan dalam satu kenyataan bahawa serangan udara Israel setakat ini menyebabkan 93 orang cedera.

Kumpulan bersenjata di Palestin dan Israel saling berbalas serangan susulan kematian tiga pemimpin kanan Jihad Islam dalam serangan udara mengejut pada Selasa di Semenanjung Gaza. — AlHijrah Online


MY #QURANTIME: SINERGI KUMPULAN MOFAZ DAN TV ALHIJRAH DEKATKAN AL-QURAN KEPADA MASYARAKAT

DAMANSARA, SELANGOR: Khabar gembira buat peminat setia program terbitan TV AlHijrah, My #QuranTime! Kerjasama korporat saluran TV berkonsepkan Islamik berkenaan bersama kumpulan MOFAZ akan membawa program tadabbur Al-Quran itu menjelajah ke setiap negeri tidak lama lagi.

Komitmen itu dinyatakan Presiden Kumpulan MOFAZ, Mohamed Fauzy Abdul Hamid yang melihatnya sebagai satu tanggungjawab bersama TV AlHijrah dalam mendekatkan kitab suci Al-Quran kepada seluruh rakyat Malaysia.

“Selepas ini mungkin kita akan buat road show (jerayawara). Perancangan saya mungkin kita akan bawa para ustaz sebulan sekali dari satu tempat ke satu tempat kita untuk mendekatkan Al-Quran kepada masyarakat dan mendampingi mereka”, kata Mohamed Fauzy selepas pemeteraian perjanjian kerjasama korporat antara MOFAZ dengan TV AlHijrah pada Jumaat.

“Nama TV AlHijrah juga akan jadi satu nama yang sinonim dengan pembelajaran Al-Quran, bukan sahaja di Malaysia, bahkan kita juga akan bawa nama TV AlHijrah ke Rusia satu hari nanti”, katanya.

Menerusi kerjasama korporat itu, MOFAZ bersetuju menjadi penaja utama program My#QuranTime yang kini disiarkan secara langsung setiap hari di TV AlHijrah jam 12 tengah hari. Komitmen MOFAZ ialah untuk membawa program My #QuranTime sepanjang 604 episod iaitu dari permulaan kitab suci itu hingga khatam Al-Quran.

Program berkenaan diterajui tiga pendakwah tersohor, Ustaz Fazrul Ismail termasuk dua qari bertaraf antarabangsa, Ustaz Ahmad Tarmizi Abdul Rahman dan Ustaz Ahmad Tirmizi Ali.

Sebelum ini kerjasama MOFAZ dengan TV AlHijrah berjaya menerbitkan program Islamik lain seperti Ihya’ Ramadan dan Kembara Sufi, yang ke udara Ramadan lalu.

Sementara itu, Ketua Pegawai Eksekutif TV AlHijrah, Namanzee Harris berkata, pihaknya amat meraikan sebarang bentuk kerjasama dengan pelbagai pihak sebagai mana dilakukan bersama MOFAZ, dalam menerbitkan program-program berbentuk agama dan dakwah yang mula mendapat tempat dalam kalangan penonton, termasuk My #QuranTime.

“Lazimnya orang melihat program agama ini di tempat kedua dan sukar menandingi program hiburan, namun kejayaan penerbitan My #QuranTime ini menyanggah pendapat itu”, jelas Namanzee.

“Ia membuktikan program agama, apabila diterbitkan dengan satu kefahaman yang betul dan niat yang betul, ia mendapat tempat yang setanding dengan program-program lain termasuk yang berunsur hiburan”, katanya lagi.

TV AlHijrah, jelas Namanzee, kekal berdaya saing dan menjadi satu jenama yang dipercayai masyarakat meski pun dunia kini dibelenggu kemelesetan ekonomi dan ancaman kesihatan akibat penularan COVID-19. Ia jelas terbukti menerusi sokongan yang diberikan terhadap penerbitan program-program dakwah oleh para penaja mahu pun penonton setia saluran TV berkenaan.

“Beberapa syarikat korporat lain turut merangka pelbagai usaha sama dengan TV AlHijrah tidak lama lagi”, kata Namanzee. — AlHijrah Online / Ardi Herman Mohd Mardzi


POLIS SELAMATKAN KANAK-KANAK MANGSA DERA BAPA ANGKAT

KUALA LUMPUR: Seorang kanak-kanak lelaki berusia empat tahun diselamatkan daripada terus menjadi mangsa dera bapa angkatnya di sebuah pangsapuri di Ampang, semalam.

Ketua Polis Daerah Ampang Jaya ACP Mohamad Farouk Eshak berkata polis turut menahan bapa angkat mangsa berusia 30 tahun pada 5 petang di pekarangan Ibu Pejabat Polis Daerah Ampang Jaya, susulan laporan yang dibuat oleh adik ipar suspek pada Rabu lepas.

Beliau berkata adik ipar suspek pada mulanya bertengkar dengan kakaknya berpunca pengadu menegur mereka kerana memarahi mangsa.

“Pengadu juga mendakwa pernah melihat suspek memukul mangsa sebelum ini,” katanya dalam kenyataan hari ini.

Mohamad Farouk berkata mangsa yang dijaga pasangan itu sejak berusia lima bulan, mengalami kecederaan di badan dan kaki serta luka di bahagian kemaluan dipercayai akibat didera suspek dengan menggunakan tangan.

“Bertindak atas laporan, pada 5 petang semalam, suspek yang bekerja sebagai pengawal keselamatan telah ditahan polis di pekarangan Ibu Pejabat Polis Daerah Ampang Jaya.

“Suspek yang tidak mempunyai sebarang rekod jenayah lampau dan negatif ujian saringan dadah, kini direman sehingga 25 Okt bagi membantu siasatan mengikut Seksyen 31 (1) Akta Kanak-Kanak 2001,” katanya.

Mohamad Farouk berkata mangsa yang diserahkan kepada pasangan itu secara sukarela oleh individu tidak dikenali telah dibawa ke Hospital Ampang bagi mendapatkan rawatan lanjut.–AlHijrah Online


SUAMI ISTERI CEDERA, KERETA TERJUNAM DALAM GAUNG

BATANG KALI: Pasangan suami isteri cedera selepas kenderaan pelbagai guna (MPV) yang dinaiki mereka terbabas sebelum terjunam ke dalam gaung sedalam 30 kaki di Bandar Utama, di sini pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Mohamadul Ehsan Mohd Zain berkata, pihaknya menerima panggilan kecemasan kira-kira jam 7.36 pagi sebelum mengerahkan anggota ke lokasi kejadian.

“Terdapat dua mangsa yang merupakan suami isteri yang kedua-duanya berusia 38 tahun mengalami kecederaan di bahagian tangan dan kaki.

“Mangsa lelaki berjaya keluar dari kenderaan sebelum pihak bomba tiba sementara mangsa wanita dikeluarkan pihak bomba,” katanya dalam satu kenyataan hari ini.

Tambah Ehsan, kedua-dua mangsa diserahkan kepada pihak Kementerian Kesihatan (KKM) untuk rawatan lanjut.

Operasi menyelamatkan mangsa mengambil masa kira-kira 30 minit.—AlHijrah Online


10 JULAI TARIKH LIHAT ANAK BULAN ZULHIJAH

KUALA LUMPUR: Pejabat Penyimpan Mohor Besar Raja-raja telah menetapkan 10 Julai 2021 bersamaan 29 Zulkaedah 1442 Hijriah, sebagai tarikh untuk melihat anak bulan Zulhijah bagi menetapkan tarikh Hari Raya Aidiladha.

Kenyataan itu memaklumkan, Majlis Raja-raja telah mempersetujui bahawa cara menetapkan tarikh Hari Raya Qurban adalah berdasarkan Rukyah dan Hisab.

“Penyimpan Mohor Besar Raja-raja akan mengisytiharkan pada malam itu juga tarikh 1 Zulhijah dan tarikh 10 Zulhijah (Hari Raya Qurban) yang ditetapkan melalui Radio dan Televisyen.” jelas kenyataan tersebut.

Kenyataan itu juga memaklumkan jawatankuasa-jawatankuasa yang berkenaan telah diperkenankan melihat anak bulan Zulhijah pada petang hari tersebut di 29 lokasi.

Lokasi berkenaan ialah Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Juga di Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Selain itu di Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Lokasi lain yang dipilih ialah Esplanade Luak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan Bukit Pelindong, Kuantan di Pahang.

Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis. – AlHijrah Online


SUBSIDI AYAM TAMAT RABU, SUBSIDI TELUR DITERUSKAN – MOHAMAD

KUALA LUMPUR: Kerajaan bersetuju subsidi dan kawalan harga ayam ditamatkan berkuat kuasa Rabu ini (1 Nov), kata Menteri Pertanian dan Keterjaminan Makanan Datuk Seri Mohamad Sabu.

Beliau berkata bagi subsidi telur gred A, B, C, kerajaan bersetuju untuk ia diteruskan mengikut mekanisme sedia ada.

“Ia (penamatan subsidi ayam) adalah selaras dengan pendekatan penyasaran semula subsidi secara berfasa yang dilaksanakan kerajaan,” katanya dalam sidang media penamatan kawalan harga dan subsidi ayam di sini hari ini.

Beliau berkata kerajaan telah mengeluarkan subsidi keseluruhan sebanyak RM3.8 bilion bagi menampung kos ayam dan telur sehingga Februari tahun ini.

“Rasional untuk penamatan subsidi secara pukal bagi ayam ini adalah untuk mengurangkan ketirisan subsidi yang turut dinikmati oleh warga asing dan golongan berpendapatan tinggi,” katanya.

Turut hadir pada sidang media itu Timbalan Menteri Pertanian dan Keterjaminan Makanan Chan Foong Hin, Ketua Setiausaha Perbendaharaan Datuk Johan Mahmood Merican serta Ketua Setiausaha Kementerian Perdagangan Dalam Negeri dan Kos Sara Hidup Datuk Mohd Sayuthi Bakar.

Mohamad berkata penamatan subsidi ayam itu selepas mengambil kira situasi dan trend semasa bekalan serta harga ladang dan kos pengeluaran ayam telah mula stabil, yang menyumbang kepada harga pasaran semasa kini di bawah harga siling.

Dalam hal itu, beliau berkata kerajaan akan memastikan harga jualan bagi ayam yang akan diapungkan itu terus berada pada kadar munasabah.

“Kerajaan meluaskan akses kepada bekalan ayam melalui Jualan Agro MADANI dan Jualan Rahmah secara berterusan di seluruh negara bagi memberikan pilihan dan jaminan kepada rakyat untuk mendapatkan bekalan ayam pada harga yang berpatutan dan di bawah harga siling semasa.

“Di samping itu, melalui sesi libat urus bersama pemain industri pada 22 Okt 2023, kerajaan telah mendapatkan komitmen daripada pihak industri supaya harga ayam di ladang yang dikeluarkan tidak mencatatkan kenaikan yang ketara sehingga membebankan pengguna,” katanya.

Mohamad berkata Kementerian Perdagangan Dalam Negeri dan Kos Sara Hidup akan melaksanakan pemantauan dan penguatkuasaan melalui Akta Kawalan Harga dan Antipencatutan 2011 bagi memastikan tiada aktiviti pengambilan untung secara berlebihan dan manipulasi harga oleh peniaga yang tidak bertanggungjawab di peringkat runcit.

Beliau berkata kerajaan juga akan terus bekerjasama dengan semua pihak bagi memastikan status bekalan dan harga ayam di ladang berada dalam keadaan stabil dan tidak membebankan rakyat serta tidak berlaku sebarang aktiviti pencatutan di sepanjang rantaian bekalan.

“Kerajaan akan terus memberi penumpuan untuk memperkasa industri penternakan ayam melalui bantuan insentif dari segi pembiayaan dana pusingan kepada penternak bersaiz kecil dan sederhana dan skim mikro kredit sebagai bantuan modal pusingan kepada penternak komuniti serta program transformasi reban ayam terbuka kepada reban ayam tertutup.

“Langkah ini akan memberi peningkatan dari segi akses bekalan secara terus daripada penternak komuniti kepada pemborong di pasaran,” katanya.

Sementara itu, Johan berkata dengan penamatan subsidi ayam itu kerajaan dapat menjimatkan belanja kira-kira RM100 juta sebulan.

Pada 13 Okt lepas, Perdana Menteri Datuk Seri Anwar Ibrahim ketika membentangkan Belanjawan 2024 mengumumkan kerajaan menimbang untuk mengapungkan harga telur dan ayam selepas mendapati trend semasa menunjukkan bekalan kedua-dua sumber makanan itu kini stabil.

Beliau berkata pelaksanaan tersebut membolehkan pasaran tempatan dapat berfungsi semula dengan bebas dalam memastikan keterjaminan bekalan ayam dan telur di pasaran.

Anwar berkata langkah itu juga dilakukan bagi memastikan manfaat subsidi yang diberikan sebelum ini hanya dinikmati rakyat yang berhak, bukannya warga asing dan golongan kaya memandangkan sejak 2022, kerajaan telah mengeluarkan subsidi keseluruhan sebanyak RM3.7 bilion bagi menampung kos ayam dan telur. — AlHijrah Online


POLIS SELANGOR SAHKAN TIADA UNSUR KEMPEN DALAM UCAPAN FAHMI FADZIL

SHAH ALAM:  Polis mengesahkan tidak ada sebarang unsur kempen politik dalam ucapan Menteri Komunikasi dan Digital Fahmi Fadzil yang dilaporkan berlaku di ruang solat utama Masjid Nurul Yaqin, Kampung Melayu Seri Kundang, Rawang dekat sini pada Ahad lepas.

Ketua Polis Selangor Datuk Hussein Omar Khan berkata ia berikutan hasil penelitian terhadap rakaman video berdurasi 12 minit yang mengandungi ucapan Fahmi di masjid itu.

“… tempoh 12 minit ucapan daripada Menteri itu adalah berhubung penerangan berkaitan isu kumpulan muzik The 1975.

“Kita telah memanggil seramai lapan saksi termasuk pengadu dan mereka yang hadir ketika ucapan itu dibuat,”  katanya dalam sidang media di Ibu Pejabat Polis Kontinjen Selangor hari ini.

Beliau berkata pihak polis juga telah mengenal pasti pemilik akaun yang menyebarkan video itu dan usaha mengesannya sedang giat dilakukan kerana membuat kenyataan tidak benar.

“Kita sudah ada nama dan alamat dia. Perkara benar tidak mengapa tetapi yang memfitnah adalah satu kesalahan,” katanya.

Kes itu disiasat mengikut Seksyen 500 Kanun Keseksaan, Seksyen 233 Akta Komunikasi dan Multimedia 1998 serta Seksyen 4A (1) Akta Kesalahan Pilihan Raya 1954.–AlHijrah Online


LAGI GEMPA BUMI KUAT MELANDA TURKIYE

KUALA LUMPUR: Gempa bumi kuat berukuran 6.3 pada skala Richter melanda Turkiye pada 1.04 pagi tadi.

Menurut kenyataan yang dikeluarkan Jabatan Meteorologi Malaysia (MetMalaysia) pada 1.35 pagi, gempa dengan kedalaman 58 km itu berlaku pada jarak 114 km tenggara dari Adana, Turkiye.

Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu. –AlHijrah Online


Aplikasi RR 2.0 saluran rakyat buat aduan perkhidmatan awam

PUTRAJAYA – Satu aplikasi telefon pintar diperkenalkan bagi memudahkan orang awam membuat sebarang aduan dan maklum balas terhadap sistem penyampaian perhidmatan awam di negara ini.

Aplikasi yang dikenali sebagai Respons Rakyat (RR 2.0) itu dilancarkan oleh Perdana Menteri, Tun Dr Mahathir Mohamad hari ini dalam satu majlis di Bangunan Perdana Putra, di sini.

Selain dapat mendorong kecekapan dan keberkesanan perkhidmatan awam, aplikasi ini juga dapat digunakan untuk melaporkan gejala rasuah yang berlaku dalam kakitangan penjawat awam.

Aplikasi ini akan digunakan disemua 460 agensi kerajaan yang terdiri daripada 25 kementerian, 257 agensi kerajaan persekutuan, 13 pejabat setiausaha kerajaan negeri, 149 pihak berkuasa tempatan dan 16 syarikat utiliti.

Aplikasi telefon pintar RR 2.0 ini merupakan kemaskini bagi menggantikan aplikasi RR 1.0 yang pernah dibangunkan Biro Pengaduan Awam (BPA) pada Mei 2016.

Antara penambahbaikan yang dilakukan adalah keupayaan pegguna memuat naik video dan audio, menggunakan sistem pesanan RR Messenger untuk berkomunikasi dengan pegawai penyiasat kes, serta dapatan kajian kepuasan pelanggan.

Selain itu pengadu juga boleh mengikuti perkembangan status kes seperti yang sudah dilaporkan serta yang sedang dalam siasatan hanya dengan menggunakan aplikasi ini.

Aplikasi RR 2.0 ini boleh dimuat turun daripada App Store atau Google Play Store.


KAMI BUKAN PEMFITNAH ALAM MAYA

KUALA KANGSAR, 9 Jun – Kempen Media Sosial yang dilaksanakan Biro Teknologi Maklumat UMNO bukan bertujuan untuk menyebarkan fitnah, sebaliknya bagi menyebarkan perkara sebenar kepada rakyat.

“Kami bukan penfitnah di alam maya,” kata Pengerusi Biro Teknologi Maklumat UMNO Datuk Ahmad Maslan. Mengulas mengenai pelbagai dakwaan berunsur fitnah di laman sosial terhadap calon Barisan Nasional (BN) Datin Mastura Mohd Yazid dalam kempen Pilihan Raya Kecil (PRK) Kuala Kangsar, Ahmad berkata pihak terbabit jelas tidak beretika dalam kempen mereka.

“Kita seharusnya berkempen dengan cara yang berhemah dan memberitahu perkara yang sebenar, bukannya memfitnah. “Tambahan pula dalam bulan Ramadan yang mulia ini, kita tidak harus menyebarkan berita-berita palsu atau cerita yang ditokok tambah untuk meraih undi,” katanya kepada pemberita selepas mempengerusikan mesyuarat khas biro itu di Resort Safari Sungai Perak, di sini, hari ini.

BN mengerakkan Kempen Media Sosial menerusi aplikasi Facebook, WhatsApp, Telegram dan Twitter bagi PRK Parlimen Kuala Kangsar dan Parlimen Sungai Besar, Selangor.
Kempen itu menyasarkan pengundi muda di kedua-dua kawasan.

“Ketika berkempen, perkara-perkara yang baik, benar harus diberitahu dan apabila menyebarkan perkara sebenar kepada rakyat maka itu sudah memadai dan mencukupi untuk memenangi hati rakyat,” katanya.

Berdasarkan respons kempen biro itu di media sosial, Ahmad berkata pihaknya menerima maklum balas positif dalam kalangan golongan sasaran. PRK Kuala Kangsar dan Sungai Besar diadakan berikutan kematian penyandang kawasan berkenaan, Datuk Wan Mohammad Khair-il Anuar Wan Ahmad dan Tan Sri Noriah Kasnon yang terkorban dalam nahas helikopter di Sebuyau, Sarawak pada 5 Mei lepas.

PRK Kuala Kangsar menyaksikan pertandingan empat penjuru antara calon BN, PAS, Amanah dan Bebas, manakala di Sungai Besar menyaksikan pertandingan tiga penjuru antara BN, PAS dan Amanah. Pengundian kedua-dua PRK itu didakan pada 18 Jun ini.

BERNAMA


MAHKAMAH PERINTAH LELAKI MENGAMUK DI LEBUH RAYA DI HANTAR KE HOSPITAL BAHAGIA

KUALA KANGSAR: Mahkamah Sesyen di sini hari ini memerintahkan seorang lelaki yang sebelum ini tular mengamuk di Lebuhraya PLUS di Kuala Kangsar, dirujuk ke Hospital Bahagia Ulu Kinta, untuk tempoh 30 hari bagi pemantauan dan pemeriksaan psikiatri.

Hakim Rohaida Ishak mengeluarkan perintah itu terhadap Zainordin Mohamed, 36, selepas membenarkan permohonan Timbalan Pendakwa Raya Nur Asmaniza Muhamad supaya tertuduh dihantar ke hospital berkenaan bagi pemeriksaan mengikut Seksyen 342 Kanun Acara Jenayah.

Nur Asmaniza berkata Zainordin tidak dalam keadaan waras sewaktu tempoh penahanan remannya, justeru perlu menjalani pemeriksaan serta pemeriksaan di hospital tersebut.

Zainordin mengaku bersalah atas pertuduhan itu serta dua lagi pertuduhan dan sewaktu pertuduhan dibacakan kepadanya, dia kelihatan bercakap seorang diri dalam keadaan yang tidak stabil dan sehingga diminta untuk menenangkan diri.

Bagi pertuduhan pertama, Zainordin didakwa melakukan khianat iaitu menendang cermin sisi sebelah kanan sebuah kereta sehingga menyebabkan kerugian sebanyak RM200.

Pertuduhan mengikut Seksyen 427 Kanun Keseksaan, yang boleh dipenjara tidak kurang setahun atau lebih lima tahun atau denda dan kedua-duanya sekali jika sabit kesalahan.

Bagi pertuduhan kedua, Zainordin sebagai pemandu sebuah kereta jenis Toyota Vios, didakwa telah memberhentikan kenderaan tersebut di lorong kanan dalam kedudukan yang mungkin menyebabkan halangan kepada pengguna lain.

Pertuduhan mengikut Seksyen 48 (1) Akta Pengangkutan Jalan dan jika disabit kesalahan boleh didenda tidak kurang RM1,000 dan tidak lebih RM5,000 atau dipenjarakan tidak kurang setahun atau kedua-duanya sekali.

Kedua-dua perbuatan itu didakwa dilakukan di KM 253 Lebuhraya Utara Selatan Kuala Kangsar di sini, pada 6.09 petang pada 12 Jun lepas.

Bagi pertuduhan ketiga, dia didakwa memasukkan dadah jenis ganja THC (Tetra Hydrocannibol) pada diri sendiri di pejabat narkotik Ibu Pejabat Daerah Kuala Kangsar pada 3.40 petang, 14 Jun lepas.

Pertuduhan itu mengikut Seksyen 15 (1)(a) Akta Dadah Berbahaya 1952, yang membawa hukuman penjara maksimum dua tahun atau denda RM5,000 dan pengawasan polis tidak lebih tiga tahun.

Hakim menetapkan 14 Julai untuk sebutan semula semua kes itu. —AlHijrah Online


TV ALHIJRAH RAIH TIGA ANUGERAH SERI ANGKASA 2022

KUALA LUMPUR: Tiga program TV AlHijrah iaitu Al-Qariah, Hijrahkan Laguku, serta Ustaz Kartun dan Robojim dinobatkan sebagai pemenang Anugerah Seri Angkasa 2022 (ASA 2022).

Al-Qariah oleh Penerbit Rosmawani Mat Zin dinobat pemenang bagi kategori Rancangan Agama TV Terbaik.

Manakala Hijrahkan Laguku oleh Penerbit Nurainah Nabeeha diumum pemenang kategori Rancangan Realiti TV Terbaik.

Program Ustaz Kartun dan Robojim hasil Pengarah Mohd Zahir Zainal Abidin pula menjadi pemenang kategori Rancangan Kanak-Kanak TV Terbaik.

Pemenang bagi setiap kategori membawa pulang wang tunai RM5,000 serta trofi.

ASA 2022 anjuran Kementerian Komunikasi dan Multimedia Malaysia (K-KOMM) berlangsung selama dua hari iaitu pada 29 dan 30 Oktober 2022.

Anugerah berprestij itu turut disertai media-media utama negara seperti RTM, Astro dan Media Prima.

Ketua Pegawai Eksekutif TV AlHijrah, Namanzee Harris berkata kejayaan TV AlHijrah yang mampu bersaing dengan gergasi media negara amat membanggakan.

“Alhamdulillah atas rezeki yang diberikan Allah SWT kepada TV AlHijrah hasil usaha warga kerja yang sentiasa berusaha menghasilkan kandungan dakwah terbaik untuk penonton.

“Kejayaan bersaing dengan gergasi media lain adalah satu bentuk pengiktirafan buat TV AlHijrah yang baru melangkah usia 12 tahun,” katanya. – AlHijrah Online


LELAKI JUMPA BAYI MASIH BERTALI PUSAT DALAM BEG

ALOR SETAR: Seorang lelaki menjumpai seorang bayi yang masih bertali pusat, dibalut dengan kain batik di dalam sebuah beg pada petang semalam.

Mohd Hanif Zaini, 29, menemui bayi seberat 3 kilogram itu di atas kerusi di hadapan sebuah tokong yang terletak di belakang Sekolah Menengah Kebangsaan Kubang Rotan, Kuala Kedah.

Menurut Hanif, semasa kejadian, dia terdengar seperti bunyi anak kucing.

Sebaik sahaja menghampiri bunyi tersebut, terdapat sebuah beg dan selepas membuka dia melihat seorang bayi di dalam beg tersebut.

“Saya datang dekat, dia senyap, kemudian menangis lagi.

“Saya masuk ke dalam kawasan tokong, saya buka beg dan dalamnya ada bayi,” katanya.

Ujarnya, sewaktu kejadian, cuaca sekeliling agak panas jadi dia tarik beg berkenaan ke kawasan teduh.

Sejurus kejadian itu, Hanif menghubungi isterinya untuk membawa kereta ke lokasi penemuan bayi itu sebelum membawanya pulang ke rumah mereka.

Mohd Hanif dan isterinya memandikan bayi tersebut sebelum menghubungi pihak polis dan dibawa ke Hospital Sultanah Bahiyah (HSB) Alor Setar untuk pemeriksaan lanjut.

Sementara itu, Ketua Polis Daerah Kota Setar, Asisten Komisioner Ahmad Shukri Mat Akhir mengesahkan kejadian dan kes disiasat mengikut Seksyen 317 Kanun Keseksaan membabitkan kesalahan menyembunyikan kelahiran dengan niat membuang bayi.—AlHijrah Online


KANAK-KANAK PEREMPUAN MELECUR 46 PERATUS KETIKA BERMAIN BUNGA API

PENDANG: Seorang kanak-kanak perempuan berusia empat tahun melecur 46 peratus pada bahagian anggota badannya dipercayai akibat disambar api ketika bermain bunga api di hadapan rumahnya di Kampung Senara, Kubur Panjang di sini, Selasa lepas.

Ketua Polis Daerah Pendang DSP Arriz Sham Hamezah berkata kejadian itu berlaku pada pukul 10.30 malam semasa Nur Zatil Hidayah Mohd Tarmizi bermain bersama dua abangnya yang masing-masing berumur tujuh dan 10 tahun.

“Pihak polis menerima panggilan pada 2.45 pagi daripada doktor di bahagian kecemasan, Hospital Pendang memaklumkan kejadian menimpa kanak-kanak itu yang terbakar pada bahagian anggota badan sebanyak 46 peratus akibat (dipercayai) terkena mercun,” katanya dalam satu kenyataan hari ini.

Arriz Sham berkata ibu bapa mangsa mendengar teriakan kanak-kanak perempuan itu secara tiba-tiba dan kemudian mereka mendapati api sedang membakar tubuh anak mereka yang dipercayai terkena pelita api yang dipasang di hadapan rumah ketika cuba mencucuh api pada bunga api itu.

Katanya, ibu bapa mangsa membantu memadam api sebelum membawa mangsa ke Hospital Pendang untuk mendapatkan rawatan.

Beliau berkata hasil siasatan lanjut di tempat kejadian, menjumpai cebisan baju dan sebatang kayu pelita api.

“Kedua-dua abang mangsa tidak dapat ditemu bual kerana masih dalam keadaan trauma akibat kejadian tersebut. Mangsa kini ditempatkan di Wad Unit Rawatan Rapi Pediatrik (PICU), Hospital Sultanah Bahiyah (Alor Setar),” katanya.

Arriz Sham berkata doktor tidak dapat menentukan punca kecederaan mangsa setakat ini sama ada disebabkan minyak pelita atau bunga api dan kes disiasat mengikut Seksyen 31(1)(a) Akta Kanak-kanak 2001.–AlHijrah Online


WANITA TEMPATAN JADI PENGINTIP MOSSAD DI MALAYSIA?

KUALA LUMPUR: Rangkaian Agensi Perkhidmatan Rahsia Israel atau Mossad di Malaysia dipercayai seorang wanita warga tempatan berusia pertengahan 30-an.

Memetik laporan New Straits Times, difahamkan wanita tersebut telah dilatih sebagai penyiasat persendirian sebelum direkrut oleh ejen Mossad, sebelum 2018.

Ia merupakan tahun yang sama ejen Mossad menembak mati pensyarah Universiti Kuala Lumpur British Malaysian Institute (UniKL BMI), Dr Fadi Mohammad Al-Batsh yang merupakan warga Palestin.

Laporan tersebut memaklumkan wanita warganegara Malaysia itu telah dihantar bagi menjalani latihan di luar negara termasuk Eropah bagi menguasai seni pengintipan.

Wanita itu juga telah dibayar kira-kira RM120,000 bagi tujuan tersebut.

Difahamkan juga wanita tersebut terlibat dalam kes penculikan lelaki warga Palestin di Kuala Lumpur baru-baru ini.

Sebelum ini, sebelas individu termasuk seorang wanita didakwa di Mahkamah Majistret di sini hari ini atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.—AlHijrah Online


AHLI PARLIMEN GERIK MENINGGAL DUNIA

IPOH: Ahli Parlimen Gerik, Datuk Hasbullah Osman, 63, meninggal dunia sebentar tadi. Allahyarham dilapor mengalami serangan jantung.

Sumber memaklumkan, isteri Hasbullah membawa Allahyarham ke klinik untuk pemeriksaan selepas Ahli Parlimen Gerik itu mengadu sakit perut.

Ketika isterinya masuk ke dalam klinik untuk membuat pendaftaran pesakit, Hasbullah tinggal sementara di dalam kereta dengan memangku seorang budak kecil.

Bagaimanapun sebaik sahaja isterinya kembali ke kenderaan, Allahyarham sudah tidak sedarkan diri, malah kanak-kanak yang dipangku itu juga jatuh di bahagian kakinya.

Petugas kesihatan memberi rawatan kecemasan, namun Allahyarham Hasbullah tidak dapat diselamatkan.

Difahamkan, jenazah Allahyarham Hasbullah kini dibawa ke Hospital Raub untuk tindakan lanjut. – AlHijrah Online


TIDAK WAJIB PERIKSA SUHU BADAN UNTUK MASUK PREMIS KPM

PUTRAJAYA: Bermula 11 Februari 2022, Kementerian Pendidikan Malaysia (KPM) tidak lagi mewajibkan pemeriksaan suhu badan sebelum masuk ke premis institusi pendidikan di bawah KPM.

Penguatkuasaan tersebut selari dengan pengumuman Menteri Kanan Pertahanan Datuk Seri Hishammuddin Tun Hussein pada 8 Februari lalu berkenaan pemansuhan prosedur operasi standard (SOP) pemeriksaan suhu badan dan buku rekod mendaftar masuk ke mana-mana premis.

Bagaimanapun, KPM dalam kenyataannya hari ini memaklumkan semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan untuk mengimbas kod QR melalui aplikasi MySejahtera sebelum memasuki premis institusi pendidikan bawah KPM.

“Sebagai langkah keselamatan, ibu bapa atau penjaga dimohon untuk memastikan anak-anak jagaan berada dalam keadaan sihat dan tidak bergejala sebelum hadir ke sekolah.

“Murid yang bergejala atau mempunyai ahli keluarga yang disahkan positif COVID-19 serta tinggal serumah adalah tidak dibenarkan untuk hadir ke sekolah.

“Tahap kesihatan murid semasa berada di sekolah akan dipantau secara berterusan bagi memastikan murid yang bergejala diasingkan di bilik isolasi untuk tindakan selanjutnya,” jelas kenyataan KPM hari ini.

Dalam pada itu, KPM turut menyarankan ketetapan tersebut turut diguna pakai di semua institusi pendidikan yang tidak berdaftar dengan KPM.–AlHijrah Online


LRT DIPERCAYAI BERTEMBUNG, PENUMPANG CEDERA

KUALA LUMPUR: Penumpang Transit Aliran Ringan (LRT) cedera selepas dua buah tren laluan Kelana Jaya berhampiran stesen Kampung Baru bertembung, kira-kira jam 9.15 malam tadi.

PRASARANA dalam kenyataannya memaklumkan bahawa kejadian tersebut melibatkan tren bernombor 40 dan 81.

“Pasukan kami sedang menguruskan bantuan dan kerja-kerja menyelamat sekarang. Sila bertenang dan patuhi segala arahan.

“Kami memohon maaf atas segala kebimbangan dan kerisauan. Pihak kami sedang berusaha secepat mungkin untuk memberi bantuan dan mengawal keadaan,” katanya.

Menerusi ciapan di akaun Twitter Menteri Wilayah Persekutuan, Tan Sri Annuar Musa, setakat ini seramai 64 daripada 213 penumpang yang terlibat dalam kemalangan tersebut yang telah dibawa ke Hospital Kuala Lumpur (HKL).

“Seramai enam mangsa mengalami kecederaan parah dengan tiga daripadanya menerima alat bantuan pernafasan.

“Manakala 15 lagi mangsa mengalami kecederaan separa parah manakala 43 lagi tidak kritikal,” katanya

Bagaimanapun, pihak polis meminta orang ramai untuk tidak membuat sebarang spekulasi berhubung kejadian tersebut.

Ketua Polis Daerah Dang Wangi, ACP Mohamad Zainal Abdullah berkata, pihaknya masih menyiasat punca kejadian yang melibatkan kecederaan kepada orang awam.

“Dalam tempoh ini, orang ramai atau mana-mana pihak janganlah cuba membuat sebarang spekulasi, andaian atau pendapat yang boleh menimbulkan kekeliruan, kegusaran dan ketenteraman awam,”

Menurut laporan media, ini merupakan kemalangan LRT pertama yang mengakibatkan kecederaan parah kepada penumpang semenjak bermulanya operasi mereka pada tahun 1998.—AlHijrah Online


KEDAI KEK ADA SIJIL HALAL BOLEH PENUHI TEMPAHAN DENGAN UCAPAN PERAYAAN – JAKIM

PUTRAJAYA: Jabatan Kemajuan Islam Malaysia (JAKIM) hari ini memperjelas isu yang tular berkaitan kononnya wujud larangan kepada pengusaha perniagaan bakeri untuk tidak mengambil tempahan kek yang ingin menyertakan ucapan perayaan di atasnya.

Timbalan Ketua Pengarah (Operasi) JAKIM, Abdul Aziz Jusoh dalam satu kenyataan media berkata, agensi berkenaan mengesahkan tiada peruntukan mengenai isu perayaan dalam Manual Prosedur Pensijilan Halal Malaysia (Domestik) 2020.

“Ucapan perayaan dibenarkan pada produk jika dibuat bukan dengan tujuan untuk dipamerkan.”

Malah Abdul Aziz berkata, manual berkenaan dan Sistem Pengurusan Halal Malaysia (MHMS) hanya terpakai untuk para pemohon dan pemegang Sijil Pengesahan Halal Malaysia.

Kenyataan itu dikeluarkan sebagai maklum balas terhadap artikel isu ucapan ‘Merry Christmas’ yang tular setelah dilapor portal berita tempatan semalam.

Laporan itu menyebut ada pemilik kedai bakeri mendakwa kononnya tidak dapat memenuhi permintaan pelanggan Kristian yang meminta ditulis ‘Merry Christmas’ pada kek yang ditempah.

Pemilik kedai bakeri dilapor memberi alasan ia sebahagian daripada peraturan yang ditetapkan oleh JAKIM sebagai salah satu syarat permohonan bagi mendapatkan sijil halal daripada agensi tersebut.

Terdahulu, Menteri di Jabatan Perdana Menteri, Datuk Dr. Zulkifli Mohamad Albakri turut memperjelas isu berkenaan di laman Twitternya.

Dr. Zulkifli menyangkal dakwaan kononnya ucapan perayaan pada produk jualan akan membatalkan sijil halal premis tersebut.

Malah beliau menjelaskan pemegang sijil boleh memenuhi tempahan pembeli tanpa sebarang masalah.

“Ringkasnya, jika kedai berkenaan ada sijil halal dikeluarkan oleh JAKIM dan buat kek dengan ucapan perayaan agama tertentu untuk tujuan pameran di dalam premis, itu tidak dibenarkan.

“Tetapi jika kedai itu pula hanya menyediakan kek yang ditempah beli oleh pelanggannya dan ada ucapan perayaan agamanya pada kek tersebut, ia adalah dibenarkan,” jelas Zulkifli.

Beliau mengakui wujud salah faham dalam isu berkenaan namun berharap dengan penjelasannya itu, ia mampu meleraikan isu yang timbul itu. – AlHijrah Online


LELAKI PECAH CERMIN MASJID GUNA BATU NISAN KUBUR DIBURU POLIS

KULIM: Seorang lelaki yang bertindak memecahkan tingkap cermin menggunakan batu nisan di Masjid Al-Ittihad Sg Kob di sini, hari ini sedang diburu polis.

Ketua Polis Daerah Kulim Supt Mohd Redzuan Salleh berkata, kejadian tersebut disedari seorang ahli kariah masjid yang sedang bersiap untuk solat Subuh pada jam 5.30 pagi.

“Batu nisan itu ditemui berada di saf hadapan di dalam masjid berkenaan dan satu laporan polis telah dibuat di Balai Polis Kulim.

“Pemeriksaan polis mendapati ada tingkap cermin hadapan telah pecah akibat dibaling batu nisan ke dalam masjid,” katanya.

Polis telah menjalankan siasatan dan mendapati batu nisan tersebut dicabut dari tanah perkuburan bersebelahan masjid, katanya.

Mohd Redzuan berkata, hasil semakan kamera litar tertutup (CCTV) berjaya mengesan suspek seorang lelaki yang memakai jaket dan berseluar jean warna biru ketika kejadian yang berlaku sekitar jam 3 hingga 4 pagi.

Polis sedang menyiasat motif kejadian mengikut Seksyen 295 Kanun Keseksaan kerana melakukan perbuatan khianat terhadap rumah ibadat.

Polis dalam pada itu percaya ia tiada kaitan dengan isu agama.—AlHijrah Online


PENCERAMAH BEBAS TERLIBAT KES ROGOL DISIASAT POLIS KL

KUALA LUMPUR: Penceramah bebas disyaki terlibat kes rogol seorang remaja perempuan akan direman sehingga minggu depan bagi membolehkan polis Kuala Lumpur menyiasat kes melibatkan suspek tersebut.

Ketua Polis Kuala Lumpur Datuk Azmi Abu Kassim berkata, pihaknya akan menerima suspek terlibat daripada polis Selangor hari ini.

“Suspek mungkin direman sehingga minggu depan untuk membantu siasatan sebelum dituduh di mahkamah,” katanya seperti dilapor Sinar Harian.

Semalam media melaporkan penceramah tersebut akan diserah ke polis Kontinjen Kuala Lumpur bagi tindakan lanjut selepas tempoh reman lima hari terhadap suspek berusia 30an itu tamat.

Media sebelum ini melaporkan seorang penceramah bebas popular ditahan pada Isnin lalu selepas dipercayai terbabit dalam kes merogol seorang remaja perempuan berusia 14 tahun.

Isnin lalu, polis menahan seorang penceramah bebas di Kuala Selangor kerana disyaki terlibat kes rogol seorang remaja perempuan.

Lelaki itu ditahan di Ibu Pejabat Polis Daerah (IPD) Kuala Selangor pada jam 4.50 petang.

Kes disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.—AlHijrah Online


PEKERJA BINAAN NYARIS MAUT TUBUH TERBAKAR 80 PERATUS

KUALA LUMPUR: Seorang pekerja binaan nyaris maut selepas tubuhnya terbakar 80 peratus dalam kejadian di tapak pembinaan di Jalan Damanlela, Bukit Damansara, di sini hari ini.

Jurucakap Pusat Gerakan Operasi (PGO) Bomba Kuala Lumpur berkata, pihaknya menerima panggilan pada jam 11.26 pagi tadi sebelum menghantar 11 anggota bomba bersama dua buah jentera FRT dan sebuah EMRS ke lokasi kejadian.

Katanya, kejadian tersebut turut melibatkan dua lagi mangsa yang melecur 30 peratus dan sembilan peratus pada bahagian badan masing-masing.

“Kejadian dipercayai berlaku selepas sebuah kotak suis yang berada di kawasan tapak pembinaan tersebut terbakar.

“Bagaimanapun, api telah padam setibanya pasukan bomba di lokasi kejadian sementara mangsa diserahkan kepada pihak Kementerian Kesihatan Malaysia (KKM) untuk mendapatkan rawatan lanjut,” katanya hari ini.

Punca kebakaran masih dalam siasatan bomba.—AlHijrah Online


AYOB KHAN DILANTIK TIMBALAN KETUA POLIS NEGARA

KUALA LUMPUR: Pengarah Jabatan Siasatan Jenayah (JSJ) Bukit Aman, Datuk Seri Ayob Khan Mydin Pitchay dilantik sebagai Timbalan Ketua Polis Negara berkuatkuasa 23 Jun 2023.

Menteri Dalam Negeri, Datuk Seri Saifuddin Nasution Ismail berkata pelantikan Ayob Khan telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Adalah dimaklumkan bahawa seperti yang termaktub di bawah Fasal 4 dan 5 Perkara 140 Perlembagaan Persekutuan, Yang di-Pertuan Agong dengan nasihat Perdana Menteri atas perakuan Suruhanjaya Pasukan Polis telah memperkenan pelantikan Ayob Khan.

“Ayob Khan berumur 57 tahun, dilahirkan pada 27 Julai 1966 di Kota Setar, Kedah. Beliau yang berkelulusan Ijazah Sarjana Teknologi Maklumat dari Universiti Kebangsaan Malaysia pernah menjawat pelbagai jawatan di peringkat Negeri dan Kontinjen.

“Beliau memulakan tugas pada tahun 1993 di Cawangan Khas Bukit Aman dari pangkat Penolong Penguasa Polis (ASP) sehingga ke pangkat Penolong Pesuruhjaya Polis (ACP) selama 15 tahun.

“Beliau kemudiannya dinaikkan pangkat sebagai Penolong Kanan Pesuruhjaya Polis (SAC) dan ditempatkan di Urus Setia KPN (Penyelidikan dan Pembangunan) Jabatan Pengurusan Bukit Aman sebelum kembali ke Cawangan Khas dengan pangkat Timbalan Pesuruhjaya Polis (DCP) pada tahun 2016,” kata Saifuddin dalam kenyataan hari ini.

Tambah Saifuddin, Ayob Khan dinaikkan pangkat ke Pesuruhjaya Polis (CP) pada 2020 dan menjawat jawatan sebagai Ketua Polis Johor.

Pada 2022, beliau kembali ke Bukit Aman sebagai Pengarah Jabatan Siasatan Jenayah Narkotik kemudian berkhidmat sebagai Pengarah Jabatan Siasatan Jenayah.

“Kerajaan mengucapkan syabas dan tahniah di atas pelantikan ini,” kata Saifuddin. — AlHijrah Online


KORBAN KORONAVIRUS DI CHINA MELEBIHI 1,000 MANGSA

BEIJING: Angka korban wabak novel koronavirus di China kini mencecah 1,016 orang dengan jumlah kes yang disahkan meningkat kepada 42,638, demikian lapor agensi berita Sputnik.

“Menjelang tengah malam pada 10 Feb berdasarkan maklumat yang diterima dari 31 wilayah, kira-kira 42,638 kes disahkan, termasuklah 37,626 kes jangkitan (7,333 dalam keadaan kritikal), 3,996 dibenarkan keluar hospital dan 1,016 telah meninggal dunia,” kata Jawatankuasa Kesihatan Negara China hari ini.

Sehari sebelum itu, angka korban mencecah 908 orang dan jumlah kes disahkan 40,171. — Agensi/AlHijrah Online


KEPUTUSAN VAKSINASI KANAK-KANAK LIMA HINGGA 11 TAHUN BUKAN SUKA-SUKA

BAGAN SERAI: Keputusan kerajaan meluluskan pemberian vaksin COVID-19 kepada kanak kanak berumur 5 hingga 11 tahun bukan dibuat sekadar untuk suka-suka.

Timbalan Menteri Kesihatan, Datuk Dr Noor Azmi Ghazali sebaliknya berkata, keputusan itu dibuat berdasarkan kelulusan pendaftaran bersyarat mesyuarat Pihak Berkuasa Kawalan Dadah (PBKD) ekoran kebimbangan jangkitan virus COVID-19 terhadap kumpulan kanak kanak terbabit.

“Kalau kita dapat lihat, daripada Januari 2020 hingga Januari 2022, seramai 579,000 remaja dan kanak kanak berumur bawah 18 tahun telah dijangkiti COVID-19 dan daripada jumlah itu 144 orang telah meninggal dunia.

“Jadi memandangkan sekarang rakyat dah bergerak bebas, kanak-kanak dah pergi sekolah dan mereka tidak diberi vaksin, jadi kita bimbang jangkitan akan kena pada anak-anak,” katanya.

Jelas Noor Azmi, program pemberian vaksin kanak-kanak (PICK Kids) tersebut akan menggunakan vaksin Comirnaty dengan formulasi baharu.

Justeru katanya, ibu bapa tidak perlu bimbang kerana formulasi khas untuk kanak kanak itu hanya satu pertiga daripada dos yang digunakan bagi golongan dewasa dan dibekalkan di dalam bebuli 10-dos serta perlu dicampur dengan 1.3 ml larutan garam biasa.

Ujarnya, bekalan vaksin untuk kanak kanak terbabit akan sampai di Malaysia 31 Januari ini dan pemberian vaksin akan bermula pada 3 Februari di Lembah Klang.

Justeru beliau menasihatkan ibu bapa agar mendaftarkan anak masing-masing untuk pengambilan vaksin COVID-19 terbabit.

Noor Azmi berkata demikian kepada media selepas hadir pada program Jualan Keluarga Malaysia peringkat Negeri Perak, Parlimen Bagan Serai, di Tapak Pasar Tani, Pusat Bandar, Bagan Serai, hari ini. –AlHhijrah Online


Doktor hina bekas Agong letak jawatan serta-merta

SHAH ALAM – Kumpulan Klinik Mediviron mengesahkan doktor yang membuat komen berbaur hinaan terhadap bekas Yang di-Pertuan Agong, Sultan Muhammad V di laman Facebook peribadinya telah meletakkan jawatan berkuatkuasa serta-merta.

Menurut satu kenyataan yang dikeluarkan kumpulan klinik itu hari ini, pihaknya turut kecewa dengan komen yang dibuat Dr Rupesh Muniandy yang bertugas di klinik cawangan Kajang itu.

“Pihak pengurusan Kumpulan Klinik Mediviron amat kecewa dengan komen yang dibuat Dr Rupesh Muniandy yang telah mengguris perasaan dan sensitiviti orang ramai.

“Nilai-nilai yang kami tanamkan selama 33 tahun dalam memberikan perkhidmatan terbaik oleh doktor-doktor dan jururawat kami meliputi pelbagai kaum dan masyarakat Malaysia berlandaskan prinsip Rukun Negara,” kata kenyataan itu.

Menurut kenyataan itu lagi, komen yang dibuat secara peribadi tersebut tidak mencerminkan apa jua pendapat dan penilaian kakitangan dan pengurusan kumpulan klinik berkenaan.

“Dr Rupesh Muniandy juga telah memohon maaf di atas komennya dalam akaun Facebook beliau sendiri dan bersetuju untuk bertanggungjawab sepenuhnya,” kata kenyataan itu.

Sebelum itu, akaun Facebook milik doktor berkenaan diserang netizen selepas beliau memuat naik komen berunsur hinaan terhadap bekas Yang di-Pertuan Agong. – Sinar Harian


PENULARAN VIDEO KEJADIAN TEMBAK DI BANDAR SUNWAY, POLIS BUKA KERTAS SIASATAN

KUALA LUMPUR:  Polis Diraja Malaysia (PDRM) sudah membuka kertas siasatan berhubung penularan video kejadian kes tembak yang menyebabkan seorang lelaki maut di Bandar Sunway, Subang Jaya, Rabu lepas.

Ketua Polis Daerah Subang JayaACP Wan Azlan Wan Mamat berkata pihaknya sedang mengesan individu yang menularkan video hasil rakaman kamera litar tertutup (CCTV) dan telefon bimbit yang dikesan tular di media sosial sejak petang semalam.

“Laporan polis telah dibuat berkaitan video yang tular tersebut dan siasatan dijalankan di bawah Seksyen 504 Kanun Keseksaan dan Seksyen 233 Akta Komunikasi dan Multimedia,” katanya dalam kenyataan di sini hari ini.

Sementara itu, Wan Azlan menasihatkan orang ramai supaya tidak membuat sebarang spekulasi berkaitan kejadian tersebut dan sebarang perlakuan yang menyalahi undang-undang akan dikenakan tindakan mengikut peruntukan sedia ada.

Pemeriksaan Bernama mendapati terdapat tiga video berkaitan peristiwa itu telah tular antaranya melibatkan rakaman CCTV yang memaparkan tiga suspek bertopeng memasuki sebuah kedai alat aksesori telekomunikasi sebelum seorang daripadanya menembak mangsa dari jarak dekat.

Video kedua dipercayai dirakam menggunakan telefon bimbit menunjukkan mangsa tertiarap berlumuran darah di lantai premis berkenaan manakala video ketiga memaparkan dua buah kereta yang dinaiki suspek meninggalkan tempat kejadian.

Dalam insiden 1.35 tengah hari itu, mangsa lelaki berusia 32 tahun yang mempunyai dua rekod jenayah lampau maut terkena dua das tembakan yang dilepaskan dari jarak dekat.

Mangsa disahkan meninggal dunia apabila tiba di Hospital Serdang dan kes disiasat mengikut Seksyen 302 Kanun Keseksaan kerana membunuh.–AlHijrah Online


BAPA TAK MENGAKU BERSALAH HEMPAS ANAK

KUALA KANGSAR: Seorang bapa dihadapkan ke Mahkamah Majistret Kuala Kangsar hari ini atas tuduhan mendatangkan kecederaan terhadap anak perempuannya berusia tujuh tahun, Ahad lalu.

Tertuduh, Mohd Faizal Ramly, 37 tahun bagaimanapun mengaku tidak bersalah selepas pertuduhan dibacakan di hadapan Majistret Nurul Asyifa Redzuan.

Menurut pertuduhan, Mohd Faizal yang tidak bekerja didakwa dengan sengaja telah menyebabkan kecederaan kepada anaknya di rumah mereka di Kampung Kroh Hilir, Padang Rengas, Kuala Kangsar pada pukul 8.20 malam 2 Ogos lalu.

Tertuduh didakwa melakukan kesalahan mengikut Seksyen 323 Kanun Keseksaan dan dibaca bersama 326A kanun sama yang boleh dihukum penjara sehingga dua tahun atau denda sehingga RM2,000 atau kedua-duanya sekali jika sabit kesalahan.

Mahkamah menetapkan 7 September ini untuk sebutan semula kes dan lantikan peguam.

Terdahulu dalam mahkamah sama, tertuduh mengaku bersalah atas pertuduhan memasukkan dadah jenis methamphetamine ke dalam dirinya di Pejabat Narkotik Kuala Kangsar pada pukul 11.20 malam 14 Januari lalu.

Bagi kesalahan di bawah Seksyen 15(1)(A) Akta Dadah Berbahaya 1952 itu, tertuduh dijatuhi hukuman penjara setahun bermula hari ini dan dikenakan perintah pengawasan selama dua tahun.

Kedua-dua pertuduhan dikendalikan Pegawai Pendakwa PDRM, Inspektor Noridah Dali manakala tertuduh diwakili Peguam Yayasan Bantuan Guaman Kebangsaan (YBGK), Nurul Syuhada Mohd Yusof.

Selasa lalu, polis menahan lelaki terbabit kerana disyaki menghempas anak perempuannya yang berusia tujuh tahun ke lantai selepas kanak-kanak itu meminta air daripadanya.

Kejadian kira-kira pukul 8.20 malam itu menyebabkan kanak-kanak perempuan tersebut mengalami luka pada dahi selain bengkak selepas kepalanya terkena bucu meja makan ketika dihempas bapanya itu. — AlHijrah Online / Hamimah Hamid


ARAB SAUDI TANGGUH SEMUA ACARA SUKAN

RIYADH: Arab Saudi menangguhkan semua acara sukan susulan penularan wabak koronavirus, demikian laporan agensi berita SPA.

Keputusan itu selari dengan langkah pencegahan ditetapkan jawatankuasa bagi memantau penularan wabak itu, kata Kementerian Sukan Arab Saudi dalam kenyataan di sini semalam.

Arab
Saudi juga menggantung sementara kemasukan jemaah umrah ke tanah suci bermula
27 Februari lalu bagi membendung penularan wabak itu.

Pertama kali dikesan di
Wuhan, China pada Disember lalu, virus yang dikenali sebagai COVID-19, kini
menular di 80 negara dengan jumlah kematian mencecah 3,500 orang dan hampir 100,000
kes jangkitan di seluruh dunia. – Terjemahan AlHijrah Online


Penagih dadah mental kelar budak

YAN – Suspek kes bunuh dua beradik di Kampung Kuala Sungai Yan dipercayai mempunyai masalah mental.

Ketua Jabatan Siasatan Jenayah Kedah, Senior Asisten Komisioner Mior Faridalatrash Wahid berkata, pihaknya telah melakukan soal siasat ke atas suspek, namun masih belum menemui motif pembunuhan berkenaan.

Katanya, suspek yang berusia 49 tahun itu akan direman selama tujuh hari.

“Kita belum mengetahui motif sebenar pembunuhan ini berlaku dan kes masih dalam siasatan awal,” katanya.

Mior Faridalatrash berkata, kanak-kanak berkenaan cedera parah ekoran ditetak dan dikelar menggunakan parang.

“Kita telah menemui senjata parang berkenaan di jalan dan di rumah suspek,” katanya ketika ditemui media di pekarangan rumah mangsa di Kuala Sungai Yan.

Menurutnya, suspek turut mempunyai lima rekod lampau berkaitan dadah.

Tambahnya, pihak polis akan memanggil kesemua saksi yang berada di lokasi kejadian bagi tujuan membantu siasatan. – Sinar Harian


TINDAKAN PANTAS PEGAWAI PERUBATAN, SELAMATKAN NYAWA BAYI BARU LAHIR

IPOH: Tindakan pantas seorang pegawai perubatan Hospital Taiping yang membuat laporan polis, berjaya menyelamatkan nyawa seorang bayi yang baru dilahirkan selepas ditemukan di belakang sebuah rumah dekat sini semalam.

Ketua Polis Daerah Taiping ACP Razlam Ab Hamid berkata pihaknya telah menerima satu laporan daripada pegawai perubatan Hospital Taiping semalam, berhubung seorang wanita yang disyaki telah melahirkan anak dan dipercayai bertindak membuangnya dengan niat mahu menyembunyikan kelahiran tersebut.

Beliau berkata hasil siasatan dan tindakan pantas pihaknya, mereka kemudiannya berjaya menemukan seorang bayi yang masih bernyawa dengan ditutupi kain dan tuala, selain dihurung semut di belakang rumah wanita berusia 22 tahun itu, di sebuah perumahan di Taiping.

“Bayi tersebut telah dikejarkan ke Hospital Taiping dengan ambulans dan ditempatkan di Unit Rawatan Rapi Neonatal (NICU) Hospital Taiping dan kini berada dalam keadaan stabil,” katanya dalam kenyataan malam ini.

Razlam berkata ekoran insiden itu, pihak polis telah membuka kertas siasatan di bawah Seksyen 317 Kanun Keseksaan iaitu mendedahkan dan membuang kanak-kanak yang umurnya kurang daipada 12 tahun oleh ibu bapa atau penjaganya.

“Sekiranya disabitkan kesalahan boleh dihukum dengan penjara selama tempoh tujuh tahun atau denda atau kedua-duanya,” katanya dalam kenyataan, malam ini.

Razlam berkata hasil siasatan mendapati wanita itu belum berkahwin dan bekerja sebagai jurujual, dan kini sedang mendapatkan rawatan di hospital.–AlHijrah Online


BOLOT TIKET PENERBANGAN: LESEN SYARIKAT UMRAH BERDEPAN PEMBATALAN

KUCHING: Kementerian Pelancongan, Seni dan Budaya (MOTAC) akan mengambil tindakan tegas dengan membatalkan lesen agensi pelancongan jika didapati menyalahi peraturan, kata Menterinya Datuk Seri Tiong King Sing hari ini.

Beliau berkata kementeriannya telah menjalankan siasatan mengenai isu yang mendakwa ada beberapa agensi pelancongan tempatan memborong tiket penerbangan secara pukal.

“Saya telah meminta Timbalan Menteri (Khairul Firdaus Akbar Khan) menjalankan siasatan untuk isu ini dengan mengadakan pertemuan bersama ejen-ejen pelancongan. Semalam, beliau baru habis menjalankan siasatan dan saya belum berkesempatan bertemu beliau untuk mendapatkan maklumat lengkap,” katanya.

Tiong yang ditemui media selepas mengadakan lawatan kerja ke Ibu Pejabat Polis Kontinjen Sarawak di sini berkata beliau akan membuat kenyataan lanjut esok sekiranya sudah mendapat maklumat lengkap tentang perkara itu sebelum ke Indonesia bagi menghadiri Forum Menteri ASEAN.

“Bila-bila saya dapat semua (maklumat) saya akan umum. Kalau tidak sempat, saya akan umumkan sebaik sahaja balik dari Indonesia pada 7 hari bulan (Februari),” katanya.

Media tempatan melaporkan terdapat beberapa syarikat umrah tempatan yang ‘memborong’ tiket penerbangan ke Tanah Suci dan didakwa turut menjualnya kepada agensi umrah di Indonesia pada harga sehingga RM6,000 bagi mengaut keuntungan besar. — AlHijrah Online


AS DIDAKWA CUBA JADIKAN TARAF NEGARA PALESTIN SEBAGAI KANTON YANG DIKUASAI ISRAEL

RAMALLAH: Palestin pada Ahad menuduh Amerika Syarikat (AS) cuba menjadikan taraf negara itu pada masa akan datang sebagai kanton yang dikuasai Israel, lapor agensi berita China Xinhua.

“Pentadbiran AS ingin mengubah Palestin kepada kanton-kanton kecil dalam entiti yang berada di bawah kuasa Israel,” kata Hanan Ashrawi, anggota Majlis Eksekutif Pertubuhan Pembebasan Palestin.

“AS adalah rakan subahat pendudukan Israel di wilayah Palestin, dengan mengambil langkah-langkah unilateral termasuk menggugurkan isu pelarian Palestin, Baitulmaqdis dan menghalalkan aktiviti penempatan yang bercanggah dengan undang-undang antarabangsa,” katanya.

Beliau berkata perjanjian damai AS, yang dikenali sebagai “Perjanjian Abad Ini,” tidak akan membawa ke arah kedamaian, keselamatan atau kestabilan kerana pentadbiran AS “hanya mengambil kira kepentingan Israel.”

Ashrawi berkata pengumuman berulang kali AS mengenai satu pelan perdamaian adalah percubaan untuk “menghalang mana-mana pihak lain daripada mengemukakan satu inisiatif politik bagi menyelesaikan konflik Palestin-Israel.”

Pada Isnin, Penasihat Keselamatan Negara AS Robert O’Brien berkata pelan damai Timur Tengah yang dinantikan sejak sekian lama mungkin dibentangkan menjelang pilihan raya Israel pada Mac. — BERNAMA


PAS TIDAK SERTAI KERAJAAN PERSEKUTUAN, BERPERANAN SEBAGAI PEMBANGKANG

KUALA LUMPUR: PAS tidak akan menyertai kerajaan Persekutuan yang diterajui Pakatan Harapan (PH) dan DAP, sebaliknya akan berperanan sebagai pembangkang, kata Setiausaha Agungnya Datuk Seri Takiyuddin Hassan.

Beliau berkata langkah itu adalah  demi menghormati kepercayaan dan mandat majoriti rakyat khususnya para pengundi yang telah memilih PAS dan Perikatan Nasional (PN) dalam Pilihan Raya Umum ke-15 (PRU15) 19 Nov lepas.

“Setelah membuat pertimbangan dari pelbagai sudut serta meneliti pendapat umum, PAS berpendirian tidak akan menyertai kerajaan Persekutuan yang diterajui oleh PH dan DAP, demi menghormati kepercayaan dan mandat majoriti rakyat khususnya para pengundi yang telah memilih PAS dan PN dalam PRU-15.

“Justeru PAS akan terus berperanan sebagai pembangkang yang konstruktif dengan menasihati semua pihak bagi memastikan tadbir urus negara berjalan lancar dan dapat ditegakkan berpaksikan kepada prinsip prihatin, bersih dan stabil,” katanya dalam kenyataan hari ini.

Datuk Seri Anwar Ibrahim, 75, yang juga Pengerusi PH mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini, pada Khamis.–AlHijrah Online


WISMA PUTRA PANGGIL DUTA SWEDEN SUSULAN ISU HINA AL-QURAN

PUTRAJAYA: Kementerian Luar pada Isnin memanggil Duta Besar Sweden ke Malaysia Dr Joachim Bergstrom untuk menzahirkan kecaman keras kerajaan Malaysia terhadap tindakan menghina kitab suci al-Quran di Stockholm, Sweden pada 20 Julai.

Kementerian Luar (Wisma Putra) dalam satu kenyataan memaklumkan dalam pertemuan itu, pihaknya menegaskan kepada Duta Besar bahawa kebebasan bersuara perlu diamalkan dengan penuh tanggungjawab serta mengambil kira sensitiviti agama kepelbagaian komuniti global.

“Kementerian ini menegaskan kembali bantahan dan kekecewaan Malaysia terhadap Kerajaan Sweden yang telah memberikan kelulusan dan membenarkan tindakan menghina Al-Quran dilakukan berulang kali di Sweden dengan alasan kebebasan bersuara.

“Walaupun cubaan membakar Al-Quran itu gagal, tindakan provokatif memijak kitab suci ini tetap mengakibatkan kegusaran dan menyinggung jutaan umat Islam seluruh dunia,” menurut kenyataan itu.

Dalam hal ini, Wisma Putra menggesa Kerajaan Sweden untuk menilai semula pelaksanaan konsep kebebasan bersuara dan mengambil langkah segera dan tindakan yang perlu untuk menamatkan “Islamofobia berstruktur”.

“Perbuatan tidak menghormati mana-mana agama berpotensi mencetuskan kebencian dan akan menjejaskan keharmonian serta budaya hidup bersama secara aman di kalangan masyarakat yang berbilang agama,” menurut kenyataan itu.

Ini merupakan kali ketiga tindakan keji itu dilakukan di Sweden tahun ini, selepas insiden pertama dan kedua pada Januari dan Jun 2023.–AlHijrah Online


SUAMI SIMBAH ISTERI DENGAN AIR PANAS SEBELUM TIKAM PERUT SENDIRI

KOTA KINABALU: Seorang lelaki bertindak menyimbah isterinya dengan air panas sebelum lelaki berkenaan menikam dirinya sendiri dalam pergaduhan dipercayai akibat masalah kewangan di Kampung Pondo, Pulau Gaya, di sini.

Pemangku Ketua Polis Daerah Kota Kinabalu, Superintendan George Abd Rakman berkata kejadian berlaku pada Ahad lalu kira-kira jam 11.30 malam

Beliau berkata, ketika kejadian, mangsa sedang menjerang air di dapur dan berlaku pertengkaran antara keduanya.

“Pertengkaran semakin buruk apabila mangsa mengungkit perkara lalu dan disebabkan gagal mengawal emosi, suspek mengambil cerek air berkenaan dan menyimbah ke arah mangsa sehingga terkena pada bahagian bahu dan tangan kiri mangsa.

“Suspek kemudian mengambil sebilah pisau pemotong sayur dan menikam perutnya sendiri,” katanya seperti dilaporkan Sinar Harian.

Ujarnya, pertengkaran mengenai masalah kewangan sering berlaku antara pasangan itu sebelum ini selepas suspek kehilangan pekerjaan.

George berkata, mangsa dan suspek kini di rawat di Hospital Queen Elizabeth namun berada dalam keadaan stabil dan siasatan masih diteruskan mengikut Seksyen 326A dan 309 Kanun Keseksaan. –AlHijrah Online


NGO DISARAN BANTU TINGKAT PENGETAHUAN KESELAMATAN, KESIHATAN B40: ZURAIDA

AMPANG: Kementerian Perumahan dan Kerajaan Tempatan mahu pertubuhan bukan kerajaan (NGO) berkaitan keselamatan dan kesihatan turun padang di Projek Perumahan Rakyat (PPR) bagi meningkatkan pengetahuan masyarakat mengenai keselamatan di tempat kediaman.

Menterinya, Zuraida Kamaruddin berkata kerjasama antara NGO dan agensi kerajaan penting bagi membantu meningkatkan kefahaman kelompok sasaran, khususnya golongan B40 yang menetap di PPR.

Katanya, kerjasama itu juga akan meningkatkan kualiti hidup rakyat secara umumnya.

“Jadi saya amat berharap NGO seperti Ikatan Komuniti Selamat boleh mendekati golongan B40. Kerana golongan inilah yang kurang mendapat pendedahan, kurang ilmu, dan kurang tanggungjawab dari segi menjaga keselamatan dan kesihatan mereka.

“Jadi dengan adanya NGO ini boleh membantu mereka satu ilmu, pendedahan yang informal. Jadi dia akan dapat cara-cara bagaimana hendak tingkatkan keselamatan dan kesihatan dan ini akan membantu meningkatkan mutu hidup rakyat Malaysia, terutama sekali golongan B40,” katanya selepas melancarkan Pertubuhan Ikatan Komuniti Selamat di sini hari ini.

Pertubuhan Ikatan Komuniti Selamat atau IKATAN diterajui tokoh sosial, Tan Sri Lee Lam Thye adalah NGO yang bertujuan mempromosikan keselamatan sebagai cara hidup masyarakat.

Sementara itu, Lam Thye berkata pihaknya bercadang mengadakan siri ceramah kesedaran keselamatan dan kesihatan kepada institusi tahfiz yang berdaftar di seluruh negara.

“Ini salah satu sasaran kita. Saya menerima banyak permintaan daripada sekolah tahfiz untuk turun padang bersama dengan pengusaha-pengusaha sekolah tahfiz berdaftar,’’ katanya. — AlHijrah Online/Hanisa Hasanuddin


JANGAN TIMBULKAN POLEMIK GANGGU-GUGAT PELAKSANAAN MODUL PENGHAYATAN HADIS 40 IMAM NAWAWI – MOHD NA’IM

KUALA LUMPUR: Semua pihak diminta untuk tidak menimbulkan sebarang polemik yang boleh mengganggu-gugat matlamat murni pelaksanaan Modul Penghayatan Hadis 40 Imam Nawawi oleh Kementerian Pendidikan (KPM).

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata KPM dalam kenyataan semalam jelas menyatakan program itu disasarkan kepada guru dan murid beragama Islam sahaja.

“Dalam kenyataan KPM di media sosial rasmi bertarikh 25 Ogos 2023 menjelaskan pelaksanaan Modul Penghayatan Hadis 40 Imam Nawawi bertujuan untuk menerapkan semangat ihsan, kasih sayang dan memperkasakan pemahaman agama dalam kalangan guru dan murid beragama Islam.

“Jabatan Perdana Menteri (Hal Ehwal Agama) memberikan sokongan penuh kepada pelaksanaan Modul Penghayatan Hadis 40 Imam Nawawi oleh KPM,” katanya dalam kenyataan hari ini.

Mohd Na’im turut menyeru semua pihak supaya memberikan penumpuan membangunkan negara khususnya pembangunan modal insan generasi MADANI seperti yang dihasratkan Perdana Menteri Datuk Seri Anwar Ibrahim.

KPM dalam kenyataan semalam memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara. —AlHijrah Online


PEMANDU LORI PATAH KAKI, LENGAN LANGGAR PLAZA TOL

SEPANG: Seorang lelaki patah kedua belah kaki serta lengan kiri selepas lori dipandunya terbabas lalu merempuh pembahagi jalan di Plaza Tol Ayer Hitam, di sini petang tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, kejadian dipercayai berlaku disebabkan brek kenderaan tersebut gagal berfungsi.

Mangsa juga dikatakan tersepit dalam kenderaan tersebut lebih kurang setengah jam.

“Kemalangan melibatkan sebuah lori satu tan dipandu lelaki berbangsa Melayu berusia 29 tahun yang terbabas dan merempuh tol.

“Bomba menerima panggilan mengenai kejadian kira-kira 2.52 petang kemudian mengerahkan anggota ke lokasi,” katanya dalam satu kenyataan, hari ini.

Norazam berkata, mangsa dikeluarkan pihak bomba dengan menggunakan peralatan khas sebelum pihak Kementerian Kesihatan (KKM) memberikan rawatan awal dan menghantar mangsa ke hospital untuk rawatan selanjutnya.—AlHijrah Online


PESERTA PERLUMBAAN DRAG MAUT KEMALANGAN

KUALA TERENGGANU: Pelumba drag, Muhamad Hafez Jamal Jamaludin maut selepas kereta dipandunya hilang kawalan ketika menyertai perlumbaan drag Battle of The Kings di Litar Permotoran Terengganu, Gong Badak hari ini.

Dalam kejadian pada 12 tengah hari itu, mangsa yang berasal dari Ipoh, Perak meninggal dunia akibat kecederaan parah di kepala selepas kereta lumba yang dipandunya merempuh pokok di tepi litar.

Susulan kemalangan, mangsa dikejarkan ke Hospital Sultanah Nur Zahirah, Kuala Terengganu dan dilapor meninggal dunia ketika sedang menerima rawatan.

Akibat insiden, penganjur telah menangguhkan pertandingan. – AlHijrah Online


LELAKI LEMAS CUBA SELAMATKAN KERETA MENGGELONGSOR KE LAUT

IPOH: Seorang lelaki lemas apabila cuba menyelamatkan kereta Proton Gen2 miliknya yang menggelongsor ke dalam laut di Teluk Senangin dekat Lumut, malam tadi.

Jurucakap Jabatan Bomba dan Penyelamat Malaysia Perak dalam kenyataan berkata Muhammad Hafiz Ramli, 31, disahkan meninggal dunia di lokasi kejadian oleh petugas kesihatan.

Jurucakap itu berkata anggota dari Balai Bomba dan Penyelamat Pantai Remis digegaskan ke lokasi kejadian selepas menerima panggilan pada 11.34 malam.

“Pihak bomba dimaklumkan oleh orang awam terdapat seorang lelaki terperosok di bawah kereta itu selepas dipercayai cuba menahan kenderaan tersebut daripada masuk ke laut. Mangsa telah dikeluarkan oleh orang awam dan dibawa naik ke tepi pantai sebelum pasukan penyelamat sampai di lokasi,” katanya.

Menurut jurucakap itu, anggota bomba membuat pemeriksaan ke atas kereta dan mencabut kabel bateri kenderaan itu.

Katanya mangsa diserahkan kepada polis untuk tindakan lanjut dan operasi berkenaan ditamatkan kira-kira 1.45 pagi tadi. –AlHijrah Online


TINDAKAN UNDANG-UNDANG UNTUK PERTAHANKAN KEDAULATAN INSTITUSI DIRAJA – PM

KUALA LUMPUR: Sebarang tindakan undang-undang terhadap mana-mana pihak yang mengeluarkan kenyataan bersifat menghina institusi diraja dibuat bagi mempertahankan kedaulatan institusi itu, kata Perdana Menteri Datuk Seri Anwar Ibrahim.

Beliau berkata tindakan itu diambil bagi memberi keadilan kepada Raja-Raja yang mempunyai kedudukan tinggi melangkaui sempadan politik dan tidak wajar mereka diheret ke dalam kancah politik.

“Bila menyentuh kedudukan Raja-Raja, itu keputusan Raja-Raja supaya tindakan diambil kerana kita harus berlaku adil kepada mereka. Raja-Raja tak boleh jawab di Parlimen, Raja-Raja tak boleh jawab dalam media, dalam perbahasan biasa.

“Ada perbincangan dengan Raja-Raja dan mereka (Raja-Raja) ada asas… jangan heret mereka (Raja-Raja) dalam gelanggang politik kerana tidak adil.

“Oleh demikian kita jelaskan kepada polis ambil tindakan. Kalau kritik kerajaan dan Perdana Menteri, saya tak mahu Akta Hasutan digunakan tetapi kalau sentuh Raja-Raja itu terserah.

“…dan Raja-Raja telah maklumkan kepada Peguam Negara, dah maklum kepada polis dan Perdana Menteri bahawa mereka tidak mahu diheret dalam perbincangan politik,” katanya ketika menggulung perbahasan usul Kajian Separuh Penggal (KSP) Rancangan Malaysia Ke-12 (RMK12) di Dewan Rakyat, di sini hari ini.

Anwar turut menjelaskan bahawa beliau tidak terlibat dalam laporan polis terhadap Menteri Besar Kedah Datuk Seri Muhammad Sanusi Md Nor berhubung tindakan yang didakwa menghina Sultan Selangor Sultan Sharafuddin Idris Shah.

Beliau berkata laporan polis itu dibuat oleh Ahli-ahli Dewan Diraja Selangor kerana kenyataan yang dikeluarkan oleh Muhammad Sanusi dalam satu ceramah beliau di Selangor itu dianggap menghina Institusi Diraja Selangor.

“Dalam kes umpamanya (Sultan) Selangor itu laporan daripada Dewan Diraja Selangor,  bukan laporan daripada saya atau peguam negara ambil tindakan berdasarkan laporan kita dan Sultan Selangor titahkan sedemikan.

“Kalau dengar pandangan pembangkang terutama Perikatan Nasional, dia seolah mengetepikan hal ini dan ia dianggap zalim terhadap Sultan Selangor,” katanya.

Anwar berkata tindakan yang sama juga diambil terhadap Presiden PAS yang juga Ahli Parlimen Marang  Tan Sri Abdul Hadi Awang yang didakwa mempertikaikan kuasa Lembaga Pengampunan menerusi ceramahnya di Muar pada 26 Ogos lepas.

Justeru Anwar sekali lagi mengingatkan semua pihak untuk tindak menyentuh isu berkenaan agama, institusi diraja dan kaum (3R) kerana tindakan undang-undang akan diambil terhadap pihak yang mengambil kesempatan memainkan isu berkenaan.–AlHijrah Online


BUKAN CACAR MONYET, TAPI HFMD – DG HISHAM

KUALA LUMPUR: Keputusan ujian Makmal Kesihatan Awam Kebangsaan (MKAK) mengesahkan seorang kanak-kanak berusia tiga tahun menghidap penyakit tangan, kaki dan mulut (HFMD) dan bukannya dijangkiti wabak cacar monyet atau monkeypox.

Ketua Pengarah Kesihatan Tan Sri Dr Noor Hisham Abdullah berkata keputusan ujian ke atas kanak-kanak itu adalah positif virus Coxsackie A6 dan negatif cacar monyet serta lain-lain virus yang diuji.

“Diagnosis awal kanak-kanak ini adalah HFMD. Kanak-kanak ini kemudiannya dipantau di Hospital Kuala Lumpur oleh pakar pediatrik. Dua sampel telah diambil yang mana MKAK  telah membuat pengujian beberapa jenis virus termasuk untuk HFMD dan cacar monyet,” katanya dalam catatan di Facebook hari ini.

Dr Noor Hisham berkata kanak-kanak itu telah dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam (13 Mei)  dan ruam (16 Mei).

Ruam itu menjadi blister (19 Mei) dan mula pecah (21 Mei), katanya.

Sebelum ini, tular mesej di media sosial  memaparkan gambar seorang kanak-kanak dengan dakwaan kononnya cacar monyet sudah mula berjangkit di Malaysia.–AlHijrah Online


LELAKI DIPENJARA PANDU KERETA GUNA LALUAN MOTOSIKAL

KUALA LUMPUR: Tindakan seorang lelaki memandu kereta secara melulu dengan menggunakan laluan motosikal di Lebuhraya Persekutuan akhirnya membawa padah apabila dipenjara lima hari dan didenda RM8,000 oleh Mahkamah Majistret di sini hari ini.

Majistret Amanina Mohamad Anuar memerintahkan R.Rhuobanraj, 30, menjalani hukuman itu bermula hari ini dan jika gagal membayar denda, dia boleh dipenjara empat bulan. Tertuduh membayar denda berkenaan.

Rhuobanraj didakwa memandu kereta dengan cara melulu dan berbahaya kepada pengguna jalan raya yang lain di Lebuhraya Persekutuan pada 5.30 petang, 17 Mac lepas mengikut Seksyen 42(1) Akta Pengangkutan Jalan 1987 yang membawa hukuman penjara maksimum lima tahun dan denda tidak lebih RM15,000 serta hilang kelayakan memegang atau mendapatkan lesen memandu tidak kurang lima tahun.

Terdahulu, Rhuobanraj yang tidak diwakili peguam merayu hukuman ringan atas alasan ketika kejadian dia tidak sengaja memasuki laluan motosikal selain menyesal atas perbuatan dilakukan.

“Saya tiada niat jahat untuk potong laluan. Saya tersilap masuk dan hanya dapat keluar dari laluan motosikal itu selepas dimaklumkan oleh seorang pak cik (penunggang motosikal) yang kemudian menunjukkan jalan keluar dari tempat kejadian.

“Saya tidak berapa pandai jalan di Kuala Lumpur. Saya bekerja di Bangsar dan terpaksa ulang-alik ke Seremban untuk menjaga ibu saya yang merupakan ibu tunggal yang tidak bekerja,” katanya.

Timbalan Pendakwa Raya Siti Nursyuhada Abd Rauf memohon hukuman setimpal berbentuk pengajaran kerana kesalahan tertuduh adalah serius yang boleh membahayakan pengguna jalan raya lain terutama penunggang motosikal. – AlHijrah Online


PENGAWAL KESELAMATAN MAUT DALAM NAHAS DIGILIS KENDERAAN

MELAKA: Seorang pengawal keselamatan maut akibat digilis sebuah kenderaan di persimpangan lampu isyarat Lebuh Alor Gajah-Melaka Tengah-Jasin (AMJ) berhampiran Bukit Piatu, pagi tadi.

Mangsa R. Murali, 46, meninggal dunia di tempat kejadian selepas motosikal jenis Honda NF100 yang ditungganginya bergesel dengan sebuah kenderaan yang tidak dikenal pasti.

Ketua Polis Daerah Melaka Tengah ACP Christopher Patit berkata, kejadian yang berlaku kira-kira 9 pagi itu melibatkan mangsa yang bergerak lurus di Lebuh AMJ dari arah Bukit Palah menghala ke Semabok.

“Siasatan awal mendapati, nahas berlaku apabila mangsa ketika melalui persimpangan lampu isyarat Bukit Piatu telah bergesel dengan sebuah kenderaan lain yang belum dapat dipastikan.

“Pelanggaran itu mengakibatkan mangsa terjatuh sebelum digilis kenderaan berkenaan mengakibatnya maut ditempat kejadian,” katanya seperti dilapor media tempatan.

Mayat mangsa kemudian dihantar ke Unit Forensik Hospital Melaka bagi proses bedah siasat selain kes disiasat mengikut Seksyen 41(1) Akta Pengangkutan Jalan 1987.

“Waris mangsa telah dikesan dan diminta hadir ke Forensik Hospital Melaka untuk proses pengecaman mayat dan usaha mengesan saksi kemalangan sedang dijalankan.

“Tiada rakaman sistem kamera litar tertutup di lokasi kemalangan dan setakat ini tiada saksi bebas yang tampil membantu siasatan,” katanya.—AlHijrah Online


TUJUH RAKYAT MALAYSIA DIBENAR MASUK FILIPINA

KUALA LUMPUR: Kesemua tujuh rakyat Malaysia yang terkandas di Lapangan Terbang Antarabangsa Ninoy Aquino sudah dibenarkan untuk memasuki Filipina.

Sebelum ini, mereka dilarang untuk memasuki Filipina akibat kelayakan sijil vaksin COVID-19 digital mereka tidak diiktiraf di negara tersebut.

“Sukacita Wisma Putra memaklumkan bahawa tujuh rakyat Malaysia yang terkandas di Lapangan Terbang Antarabangsa Ninoy Aquino telah dibenarkan memasuki Filipina, berikutan tindakan pantas Kedutaan Malaysia di Manila. Kudos team @myembasssymanila!,” menerusi ciapan Kementerian Luar (Wisma Putra).

Sebelum ini, media melaporkan 13 rakyat Malaysia terkandas di Lapangan Terbang Antarabangsa Ninoy Aquino, Filipina kerana sijil vaksinasi digital dalam aplikasi MySejahtera tidak diterima sebagai bukti imunisasi lengkap vaksin COVID-19.

Bagaimanapun, Wisma Putra mengesahkan jumlah rakyat Malaysia yang terkandas ialah seramai tujuh orang sahaja.—AlHijrah Online


KEKURANGAN 391,223 PEKERJA ASING BERI KESAN BURUK KEPADA EKONOMI

KUALA LUMPUR: Hanya terdapat 76,000 kemasukan pekerja asing ke dalam negara tahun ini daripada 467,223 jumlah kuota yang telah diluluskan.

Ketua Pegawai Eksekutif Majlis Pemulihan Negara (MPN), Tan Sri Sulaiman Mahbob berkata kekurangan 391,223 kuota yang tidak diisi itu tidak boleh dipandang remeh kerana boleh memberi impak kepada sektor dan aliran ekonomi negara.

Jelas beliau, jumlah kuota yang telah dibayar pula ialah 416,634 membabitkan sektor pembinaan, perkhidmatan, perkilangan, perladangan, pertanian, perlombongan dan pengkuarian menjadikan jumlah keseluruhan pembayaran levi ialah RM713,890,800.

“Jumlah terkumpul bagi pembayaran levi adalah sekitar RM700 juta. Tapi pekerja asing yang tiba ke negara hanya sekitar 76,000 orang. Justeru saya berharap Kementerian Perumahan dan Kerajaan Tempatan (KPKT), Kementerian Sumber Manusia, dan Ketua Setiausaha Negara (KSN) menyemak semula punca tersebut. Isu pekerja asing yang tidak dapat datang akan menjejaskan sektor-sektor yang berkaitan dan melambatkan pemulihan ekonomi negara,” katanya.

Beliau berkata demikian pada sidang media Majlis Pemulihan Negara di ibu negara.

Dalam pada itu, jumlah kemasukan pekerja asing yang diterima membabitkan Bangladesh, Cambodia, India, Indonesia, Pakistan, Thailand, Vietnam dan lain-lain.

Tegasnya, isu tersebut perlu dipandang serius memandangkan ekonomi dijangka akan memburuk dan dibimbangi menjurus kepada kemerosotan ekonomi yang berganda.

Justeru, beliau berharap agar usaha Pelan Pemulihan Negara 2.0 dapat dilaksana dan dimantapkan untuk mengekalkan ketahanan ekonomi negara.

Selain itu, beliau juga berharap agar agensi kerajaan dan pihak universiti untuk bersama-sama melakukan kajian yang lebih terperinci mengenai cadangan untuk mencari jalan penyelesaian sekali gus memantapkan aliran ekonomi negara.-AlHijrah Online


WANITA MAUT DIPERCAYAI DIBUNUH TEMAN LELAKI DI IPOH

IPOH: Seorang wanita maut dipercayai dibunuh teman lelakinya yang berada di bawah pengaruh dadah di sebuah rumah kedai di Taman Song Choon di sini, awal pagi tadi.

Ketua Polis Daerah Ipoh ACP Yahaya Hassan berkata pihaknya menerima maklumat daripada seorang wanita pada 4.34 pagi tadi mengenai satu kejadian pergaduhan membabitkan pasangan kekasih itu di tingkat atas rumah kedai berkenaan.

“Siasatan awal di tempat kejadian mendapati mangsa berumur 24 tahun itu berada dalam keadaan tidak sedarkan diri terbaring di atas sebuah katil dan disahkan meninggal dunia oleh petugas kesihatan Hospital Raja Permaisuri Bainun Ipoh.

“Polis menahan teman lelaki mangsa berusia 23 tahun yang mengaku telah memukul mangsa dan turut menahan tiga lagi individu berusia lingkungan 29 hingga 65 tahun termasuk ibu suspek yang berada di tempat kejadian,” katanya dalam kenyataan hari ini.

Yahaya berkata mangsa dan suspek yang tinggal bersama di rumah kedai tersebut mempunyai seorang anak lelaki berusia lapan bulan dan punca pergaduhan masih dalam siasatan.

Menurut Yahaya pihaknya merampas sebatang kayu penyapu dipercayai digunakan suspek untuk memukul mangsa selain turut merampas empat telefon bimbit milik kesemua suspek.

Katanya ujian saringan air kencing yang dijalankan terhadap kesemua suspek mendapati hanya teman lelaki mangsa positif dadah jenis methamphetamine dan kesemua suspek direman selama seminggu sehingga 1 Julai bagi membantu siasatan mengikut Seksyen 302 Kanun Keseksaan.

Beliau berkata dengan tertangkapnya kesemua suspek, kes itu berjaya diselesaikan dan pihaknya akan melengkapkan siasatan kes dan merujuk kertas siasatan kepada Timbalan Pendakwa Raya untuk cadangan pertuduhan.–AlHijrah Online


TV AlHijrah cekal seru perpaduan

HARI INI, 1 Muharram 1441H, genaplah sembilan tahun TV AlHijrah (TVAH) bersiaran, dalam usahanya mendidik, menghibur dan menyatukan ummah dengan menyediakan kandungan berunsurkan Islam kepada masyarakat pelbagai peringkat usia, variasi bangsa dan agama.

Bermula 16 September 2009, stesen televisyen berkonsepkan Islam pertama
di Malaysia ini muncul sebagai penanda era baru dalam industri penyiaran di
Malaysia. Walaupun pada peringkat awalnya, demografi utama disasarkan kepada
golongan muda dan kumpulan penonton bawah usia 40 tahun, realiti penonton kini
adalah sebaliknya. Ramai penonton usia 40 ke atas menjadi penonton setia stesen
ini.

Memahami erti hijrah dalam konsep yang lebih luas, TVAH kini mula
mengorak langkah memperkuatkan penggunaan platform digital, selari dengan
kehendak perubahan ekoran letupan Revolusi Industri ke-4 yang perlahan-lahan
membentuk komitmen baharu.

TVAH bersedia berhijrah ke arah apa sahaja perubahan menuju kebaikan.
Justeru itulah ia sentiasa mendorong masyarakat melakukan perubahan yang
berterusan ke arah kebaikan, sama ada perubahan peribadi, halatuju hidup dan
prinsip sesebuah negara melalui rancangan terbitan yang dikemaskini dari masa
ke semasa mengikut tuntutan dakwah masakini.

Menyediakan kandungan berbentuk majalah, dokumentari, drama, berita,
ehwal semasa, hiburan dan riadah berlandaskan prinsip Islam dan nilai sejagat
pada tahun-tahun awal penubuhannya, TVAH kini aktif menyiarkan kandungan yang
boleh mendorong perpaduan dan kesejahteraan kepada masyarakat keseluruhannya
melalui slogan baharu Islam Rahmatan Lil Alamin.

Untuk kekal relevan sepanjang zaman juga, stesen ini memperbanyakkan
kandungan yang bersifat universal, yang boleh dinikmati penonton di peringkat
tempatan dan antarabangsa. Menyedari kebaikan itu milik universal, TVAH
berusaha memastikan rancangan terbitan selari dengan perkembangan semasa dan
situasi dengan menggunakan pendekatan yang mesra dan interaktif.

Antaranya rancangan berbentuk kemanusiaan seperti sorotan dunia antarabangsa melalui GlobAlHijrah dan Hijrah Prihatin yang mengetengahkan kisah masyarakat yang kurang bernasib baik dalam negara, seterusnya membantu mereka mengubah nasib.

Hal ini diakui oleh Perdana Menteri, Tun Dr Mahathir Mohamad melalui video ucapan beliau sempena Ulangtahun TV AlHijrah ke-9.

“AlHijrah memberi gambaran yang lebih jelas mengenai apa yang sedang berlaku di dalam dunia”, katanya.

Menjadi rujukan dunia Islam secara khusus dan isu-isu kemanusiaan seluruh dunia secara umumnya, stesen ini mampu membawa perubahan sikap dan sudut pandang individu dan masyarakat untuk menghasilkan dunia yang lebih aman sejahtera berlandaskan ajaran agama yang benar.

Kehadiran stesen ini juga banyak memberi pencerahan terhadap isu seputar Islamofobia yang mutakhir ini semakin banyak mencetuskan kegelisahan masyarakat.


PKPB KLANG: 36 KAWASAN BERMULA JAM 12:00 TENGAH MALAM INI

SHAH ALAM: Perintah Kawalan Pergerakan Bersyarat (PKPB) di Mukim Klang akan bermula jam 12 tengah malam ini, sebagai mana diumumkan oleh Majlis Keselamatan Negara.

Sehubungan itu, pelbagai persediaan dibuat polis Klang Selatan seperti melaksanakan sekatan dan penutupan jalan keluar masuk daerah Klang.

Ketua Polis Daerah Klang Selatan, Asisten Komisioner Shamsul Amar Ramli berkata mana-mana individu berkaitan boleh bersedia untuk mendapatkan surat kebenaran dari pihak polis.

“Buat masa ini, tiada keperluan surat kebenaran atau permit khas bagi tujuan keluar atau masuk ke kawasan lain di daerah Klang setakat ini namun ia tertakluk kepada perubahan semasa,” kata Shamsul Amar.

Menteri Besar Selangor, Datuk Seri Amirudin Shari memberitahu, SOP yang ditetapkan oleh MKN, untuk semua sektor ekonomi terus berkuat kuasa dengan pematuhan ketat Tatacara Pengendalian Piawai (SOP).

Kawasan-kawasan yang akan dilaksanakan PKPB dalam Mukim Klang adalah:

Bandar Bukit Tinggi, Kg Johan Setia, Kg Bukit Naga, Kg Perigi Nenas, Kg Kuantan, Kg Serdang, Bandar Puteri, Kg Sungai Kandis, Taman Sri Andalas, Lorong Sungai Udang, Taman Suria Mutiara, Bukit Raja, Bandar Klang, Ken Jimbaran, Pangsapuri Bukit Kuda, dan Pangsapuri Palm Garden.

Turut tersenarai, Taman Andalas Permai, Taman Desa Meru, Taman Seri Lembayung, Taman Gembira, Kg Delek Kiri, Taman Kim Batu Belah, Kg Sungai Udang, Taman Klang Perdana, Taman Bayu Perdana, Taman Klang Utama, Taman Sentosa, Taman Pendamar Indah, Jalan Dato Dagang, Taman Sejati, Jalan Haji Tarmizi, Taman Setia, Jalan Kebun, Taman Sri Muda, Jalan Muhibbah dan Taman Tenaga Bakti.–AlHijrah Online


AMARAN HUJAN LEBAT, RIBUT PETIR DI BEBERAPA NEGERI – METMALAYSIA

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang, dijangka berlaku di beberapa negeri sehingga 1 tengah hari ini.

MetMalaysia dalam kenyataan memaklumkan antara negeri terlibat adalah Selangor yang merangkumi kawasan Klang, Petaling, Kuala Langat dan Sepang serta Putrajaya dan Melaka.

Dua lagi negeri adalah Negeri Sembilan meliputi Seremban, Port Dickson, Kuala Pilah, Rembau dan Tampin manakala di Johor melibatkan kawasan Tangkak, Muar, Batu Pahat, Kluang, Mersing, Pontian, Kulai, Kota Tinggi dan Johor Bahru.–AlHijrah Online


IPR BANTU PESERTA RAIH PENDAPATAN MINIMUM RM2,000 SEBULAN – RAFIZI

KUALA LUMPUR: Kerajaan menyasarkan peserta Inisiatif Pendapatan Rakyat (IPR) terdiri daripada golongan miskin tegar, miskin dan B40 berupaya menjana pendapatan sekurang-kurangnya RM2,000 sebulan, kata Menteri Ekonomi, Rafizi Ramli.

Katanya, IPR dengan sasaran 100,000 peserta itu bertujuan meningkatkan pendapatan tiga golongan tersebut dengan melibatkan kerjasama kerajaan, rakyat dan rakan strategik, sekali gus membantu mereka keluar daripada garis kemiskinan yang ditetapkan pada RM1,900 sebulan.

“Usahawan tani, contohnya, mereka akan mula merasai pendapatan itu selepas hasil tuaian pertama tanaman mereka tetapi dalam tempoh menunggu hasil tuaian itu, kerajaan akan memberi elaun bulanan sebanyak RM500.

“Semua bantuan ini kita sudah ambil kira selama 24 bulan, termasuklah dari segi penyediaan tapak pertanian, infrastruktur, kelengkapan dan latihan,” katanya pada sidang media selepas majlis pelancaran IPR di stesen Transit Aliran Ringan (LRT) Cempaka, Ampang, dekat sini, hari ini.

Hadir sama, Menteri Besar Selangor, Datuk Seri Amirudin Shari dan Menteri Besar Negeri Sembilan, Datuk Seri Aminuddin Harun.

IPR merangkumi tiga model iaitu Usahawan Tani (INTAN),  Inisiatif Usahawan Makanan (INSAN) dan Inisiatif Operator Perkhidmatan (IKHSAN) yang diwujudkan untuk menyelesaikan masalah ekonomi harian rakyat.

Di bawah INTAN, Rafizi, berkata kerajaan persekutuan akan menyediakan 800 ekar (323.7 hektar) tanah sebagai permulaan untuk diusahakan oleh peserta usahawan tani  sebelum diperluaskan kepada 5,000 ekar (2023.4 hektar) menerusi kerjasama daripada kerajaan negeri.

“Saya yakin kerajaan negeri akan menyambut baik inisiatif ini kerana dalam membantu mengatasi masalah bekalan makanan setempat, ia juga mewujudkan peluang pekerjaan di peringkat setempat terutama di negeri-negeri yang banyak berlakunya migrasi atau perpindahan penduduk ke bandar,” katanya.

Justeru, katanya, beliau akan berjumpa dengan setiap Menteri Besar dan Ketua Menteri supaya mereka memperuntukkan tanah di bawah kerajaan negeri untuk pelaksanaan program ini di seluruh negara. –AlHijrah Online


“BERI PELUANG PERIKATAN NASIONAL PERINTAH SATU PENGGAL”

KUALA LUMPUR: Beri peluang Perikatan Nasional (PN) mentadbir Malaysia selama satu penggal pada Pilihan Raya Umum Ke-15 (PRU-15) untuk dinilai, kata Timbalan Pengerusi PN Tan Sri Abdul Hadi Awang.

Abdul Hadi yang juga Presiden PAS berkata PN perlu diberi peluang demi masa depan yang baharu bagi Malaysia kerana rekod prestasi gabungan parti itu bersih daripada sebarang salah laku.

Beliau turut memberi contoh sepanjang PAS mentadbir kerajaan Kelantan, Terengganu dan Kedah,  negeri itu terbukti bebas daripada sebarang salah laku termasuk kes rasuah.

“Beri peluang kepada kami (Perikatan Nasional) satu penggal untuk mentadbir dan memerintah negara. Lihat apa kami buat dahulu dan kalau tidak betul, tolaklah kami dalam PRU-16.

“Bukan payah (susah) sangat. Kami tiada rekod menipu rakyat,” katanya pada majlis santai petang bersama calon PN Parlimen Titiwangsa Dr Rosni Adam di Desa Pandan di sini hari ini.

Pada PRU-15, Parlimen Titiwangsa mempunyai seramai 80,747 pengundi berdaftar yang layak.–AlHijrah Online


GELANDANGAN DITEMUI MENINGGAL DUNIA DALAM KERETA

SHAH ALAM: Penduduk sebuah kondominium di Seksyen 20, di sini terkejut selepas menemui mayat seorang lelaki terbaring dalam sebuah kereta pagi tadi.

Ketua Polis Daerah Shah Alam, ACP Baharudin Mat Taib berkata, pihaknya menerima panggilan daripada orang awam berkenaan penemuan itu pada jam 8.23 pagi.

Katanya, mangsa dipercayai meninggal dunia akibat serangan jantung.

“Mangsa merupakan lelaki warga tempatan berusia 56 tahun yang disyaki seorang gelandangan dan hanya tinggal dan tidur di dalam kereta berkenaan.

“Pemeriksaan oleh pihak Pejabat Kesihatan Daerah serta pembantu perubatan Hospital Tengku Ampuan Rahimah (HTAR) mendapati tiada sebarang kecederaan serta unsur jenayah ditemui,” katanya.

Tambah Baharudin, mayat mangsa telah dihantar ke HTAR untuk dibedah siasat dan kes diklasifikasikan sebagai mati mengejut.—AlHijrah Online


KURANG SEMINGGU DISAHKAN POSITIF COVID-19, TRUMP KEMBALI BERTUGAS

WASHINGTON: Presiden Amerika Syarikat (AS), Donald Trump, kembali bertugas selepas enam hari beliau disahkan positif COVID-19.

Menurut laporan AFP, kehadiran presiden itu di Oval Office, White House memungkinkan risiko jangkitan virus itu lebih besar ke atas kakitangannya.

Seorang pegawai pentadbiran memberitahu, Trump hadir semalam dengan bilangan kakitangan yang amat terhad di pejabatnya.

Tindakan terbaharu Trump itu dijangka mengundang kritikan keras terhadap caranya mengendalikan jangkitan COVID-19 yang dialaminya.

Trump juga ibarat tidak mengendahkan ancaman COVID-19, dengan tidak memakai pelitup muka malah dilapor memperlekehkannya.

Doktor yang merawatnya turut melaporkan bahawa Trump telah bebas dari gejala COVID-19 selama 24 jam dan tidak demam selama empat hari.

“Pagi ini (semalam) Presiden menyatakan ‘saya berasa sihat’,” kata Dr Sean Conley.

–AlHijrah Online.


AGONG PERKENAN TERIMA SEMBAH SENARAI JEMAAH KABINET BAHARU DARIPADA PM ISMAIL SABRI

KUANTAN: Seri Paduka Baginda Yang di-Pertuan Agong berkenan menerima menghadap Perdana Menteri, Datuk Seri Ismail Sabri Yaakob bagi mempersembah senarai anggota Kabinet baharu, di Istana Abdulaziz, hari ini.

Ia susulan pelantikan Ismail Sabri sebagai Perdana Menteri ke-9 pada 21 Ogos 2021 lalu.

Menurut hantaran di Facebook Istana Negara, sesi menghadap berlangsung selama 1 jam 30 minit bermula jam 11.00 pagi tadi.

Ini merupakan sesi menghadap kedua Ismail Sabri selepas menjadi Perdana Menteri.

“Sesi menghadap pertama berlangsung selepas Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia beliau (Ismail Sabri) sebagai Perdana Menteri di Istana Negara pada 21 Ogos 2021 lalu.

“Usai sesi menghadap, Seri Paduka Baginda dan Raja Permaisuri Agong berkenan mengurniakan santapan tengah hari kepada Perdana Menteri di Istana Abdulaziz,” menurut hantaran tersebut.

Bagaimanapun, Pejabat Perdana Menteri memaklumkan bahawa Ismail Sabri tidak akan membuat pengumuman berhubung pembentukan anggota Kabinet hari ini.


SEKOLAH DIBUKA SECARA BERPERINGKAT BERMULA 3 OKTOBER

KUALA LUMPUR: Pembukaan sekolah akan dilakukan secara berperingkat mengikut Fasa Pelan Pemulihan Negara, bermula 3 Oktober.

Pun begitu, Menteri Kanan (Pendidikan), Senator Datuk Dr Radzi Jidin berkata, sekolah-sekolah di negeri yang berada di Fasa 1 PPN kekal ditutup dan semua aktiviti pengajaran dan pembelajaran secara pengajaran dan pembelajaran di rumah (PdPR) sahaja.

Bagi sekolah-sekolah di negeri Fasa 2 PPN, tindakan yang diambil sama dengan sekolah-sekolah di Fasa 1 PPN cuma hanya kelas peperiksaan sahaja dibenarkan untuk hadir ke sekolah.

“Bagi kehadiran pelajar di sekolah adalah 50 peratus daripada enrolmen keseluruhan secara penggiliran setiap minggu.

“Setiap kelas dibahagikan kepada dua kumpulan, iaitu secara bersemuka serta pengajaran dan pembelajaran di rumah (PdPR), akan bergilir-gilir setiap minggu,” katanya dalam sidang media, hari ini.

Beliau turut memaklumkan jika terdapat ibu bapa atau penjaga memilih untuk tidak menghantar anak ke sekolah, ketidakhadiran tersebut tidak akan dianggap sebagai satu kesalahan disiplin.

Namun, ibu bapa atau penjaga perlu memaklumkan ketidakhadiran murid kepada pihak sekolah untuk tujuan rekod.

“Tidak hadir, tidak apa. Ia tidak dianggap sebagai kesalahan disiplin dan kami tidak akan hantar surat amaran.

“Tetapi ibu bapa perlu menulis surat ke pihak sekolah untuk menjelaskannya, dan ini akan digunapakai untuk tempoh pembukaan sekolah sehingga ke hujung tahun ini,” katanya.

Sementara itu, pelajar yang hadir ke sekolah diwajibkan untuk memakai pelitup muka dan digalakkan untuk memakai dua lapis pelitup muka.

Tambah Radzi, pelajar juga dibenarkan memakai pakaian yang sesuai, kemas dan sopan jika pakaian seragam sekolah sedia ada tidak lagi sesuai untuk dipakai.—AlHijrah Online


PENGACARA ASSALAMUALAIKUM, ZAWAZI DIREHATKAN

KUALA LUMPUR: Stesen TV Alhijrah mengambil keputusan ‘merehatkan’ pengacara program pagi Assalamualaikum, Noor Zawazi Yusof berhubung dakwaan beliau menghina rakyat Kelantan dalam isu penyalahgunaan dadah.

AlHijrah Media Corporation (TV AlHijrah) dalam kenyataan ringkas hari ini berkata, Zawazi turut ‘direhatkan’ daripada bersiaran dalam program bual bicara itu.

“Kita rehatkan dulu Zawazi sehingga siasatan selesai. Jadi, dia juga tidak bersiaran buat sementara waktu,” kata kenyataan itu.

Sebelum ini, Zawazi menulis di ruangan komen Facebook sebuah portal berita mengenai ‘suspek pau duit dan terajang budak sekolah ditahan, positif dadah jenis methamphetamine’.

Komen Zawazi mendapat kecaman pelbagai pihak yang mahu beliau bertanggungjawab, sebelum tampil membuat permohonan maaf terbuka di laman sosial Facebook.

Pengacara TV itu berkata, beliau tiada niat untuk menghina rakyat Kelantan atau sesiapa saja dan menegaskan penulisan itu tiada kaitan dengan kerjayanya sebagai hos di TV AlHijrah. — AlHijrah Online